Diari Oficial de la Generalitat Valenciana


Sumari del DOGV 8817, del 21-05-2020 (2020/3560)

DECRET 57/2020, de 8 de maig, del Consell, de regulació de l'organització i el funcionament dels conservatoris professionals de Música i de Dansa dependents de la Generalitat.
-------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2020/05/08/57/dof/vci/html**

### Dades del document

Número de DOGV
:   8817

Data del DOGV
:   21-05-2020

Secció del DOGV
:   I. DISPOSICIONS GENERALS

Número del document
:   2020/3560


Data del document
:   08-05-2020

Organisme emissor
:   Conselleria d'Educació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * organització de l'ensenyament
    * legislació escolar
    * educació artística
    * centre d'ensenyament
    * legislació

DECRET 57/2020, de 8 de maig, del Consell, de regulació de l'organització i el funcionament dels conservatoris professionals de Música i de Dansa dependents de la Generalitat. [2020/3560]  
ÍNDEX  
  
Títol I. Disposicions generals  
Capítol únic. Disposicions generals  
Article 1. Objecte i àmbit d'aplicació  
Article 2. Caràcter i ensenyaments que s'imparteixen als conservatoris de la Generalitat  
Article 3. Creació, modificació i supressió dels conservatoris  
  
Article 4. Seccions dels conservatoris  
Article 5. Denominació dels conservatoris  
Article 6. Mitjans de difusió dels conservatoris  
Títol II. Òrgans de govern  
Capítol I. Òrgans unipersonals de govern  
Article 7. Òrgans unipersonals  
Article 8. La direcció  
Article 9. Funcions de la direcció  
Article 10. La vicedirecció  
Article 11. La direcció d'estudis  
Article 12. La secretaria  
Article 13. La vicesecretaria  
Article 14. Nomenament i característiques comunes dels òrgans unipersonals  
Article 15. Cessament de les persones titulars de la vicedirecció, de les direccions d'estudis i de la secretaria i vicesecretaria  
Article 16. Règim de suplències dels òrgans unipersonals de govern  
  
Capítol II. L'equip directiu  
Article 17. L'equip directiu  
Article 18. Funcions de l'equip directiu  
Capítol III. Òrgans col·legiats de govern  
Article 19. Òrgans col·legiats de govern  
Article 20. El Consell Escolar  
Article 21. El claustre de professorat  
Article 22. Règim de funcionament dels òrgans de govern col·legiats  
Títol III. Òrgans de coordinació docent  
Capítol I. Disposicions generals  
Article 23. Òrgans de coordinació docent  
Capítol II. Tutories  
Article 24. Tutories  
Article 25. Funcions de les tutories  
Capítol III. Equips docents  
Article 26. Equips docents  
Capítol IV. Departaments didàctics  
Article 27. Departaments didàctics  
Article 28. Departaments didàctics dels conservatoris professionals de música  
Article 29. Departaments didàctics dels conservatoris professionals de dansa  
Article 30. Funcions dels departaments didàctics  
Article 31. Reunions dels departaments didàctics  
Article 32. Nomenament de la direcció del departament didàctic  
  
Article 33. Funcions de la direcció del departament didàctic  
Article 34. Cessament de la persona titular de la direcció del departament didàctic  
Capítol V. Comissió de Coordinació Pedagògica  
Article 35. Comissió de Coordinació Pedagògica  
Article 36. Funcions de la Comissió de Coordinació Pedagògica  
Capítol VI. Altres figures de coordinació  
Article 37. Coordinadora o coordinador de les Tecnologies de la Informació i Comunicació  
Article 38. Coordinadora o coordinador de formació  
Article 39. Coordinadora o coordinador d'igualtat i convivència  
Article 40. Coordinadora o coordinador d'activitats complementàries i extraescolars  
Article 41. Coordinadora o coordinador d'Ensenyaments Elementals  
Article 42. Coordinadora o coordinador d'extensió cultural i promoció artística  
Article 43. Coordinadora o coordinador del programa de coordinació horària  
Títol IV. Òrgans de participació  
Capítol I. Associacions de mares i pares i d'alumnat  
Article 44. Associació de mares i pares d'alumnat  
Article 45. Associació d'alumnat  
Capítol II. Inserció en l'entorn dels conservatoris  
Article 46. Inserció en l'entorn sociocultural  
Títol V. Autonomia pedagògica i curricular, d'organització i gestió  
  
Capítol I. Autonomia pedagògica i d'organització  
Article 47. Disposicions generals  
Article 48. Autonomia pedagògica i curricular  
Article 49. El pla de centre  
Article 50. El projecte educatiu  
Capítol II. Gestió dels conservatoris  
Article 51. El projecte de gestió  
Article 52. Programació general anual  
Article 53. Gestió de documentació entre els centres que imparteixen ensenyaments professionals de música o de dansa  
Article 54. Coordinació entre ensenyaments de règim general i ensenyaments professionals de música o dansa  
Títol VI. Avaluació i qualitat dels conservatoris  
Capítol únic. Avaluació i qualitat dels conservatoris  
Article 55. Àmbit de l'avaluació dels conservatoris  
Article 56. Autoavaluació dels conservatoris  
Disposicions addicionals  
Primera. Coordinació de la prova d'accés als estudis superiors  
  
Segona. Horari general dels conservatoris  
Tercera. Difusió i supervisió  
Quarta. Requisits mínims dels centres  
Disposició derogatòria  
Única. Derogació normativa  
Disposicions finals  
Primera. Aplicació normativa  
Segona. Habilitació  
Tercera. Modificació del Decret 156/2007, de 21 de setembre, del Consell, pel qual s'estableix el currículum de les ensenyances professionals de dansa i es regula l'accés a aquestes ensenyances.  
Quarta. Modificació del Decret 159/2007, de 21 de setembre, del Consell, que estableix el currículum de les ensenyances elementals de música i regula l'accés a aquestes ensenyances.  
Cinquena. Entrada en vigor  
  
La Llei orgànica 2/2006, de 3 de maig, d'educació, dedica el capítol VI del títol I als ensenyaments artístics, que tenen com a finalitat proporcionar a l'alumnat una formació artística de qualitat i garantir la qualificació dels futurs professionals, entre altres, de la música i la dansa; a més, promou l'adquisició de competències fonamentals per al desenvolupament acadèmic de l'alumnat.  
La Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià, estableix el programa d'educació plurilingüe i intercultural en tots els centres i regula l'elaboració del projecte lingüístic del centre.  
La Llei 23/2018, de 29 de novembre, de la Generalitat, d'igualtat de les persones LGTBI, dedica un capítol a l'establiment de mesures en l'àmbit d'educació.  
La Llei orgànica 3/2018, de 5 de desembre, de protecció de dades personals i garantia dels drets digitals, adapta l'ordenament jurídic espanyol al Reglament (UE) 2016/679, del Parlament Europeu i el Consell, de 27 d'abril de 2016, relatiu a la protecció de les persones físiques pel que fa al tractament de les seues dades personals i a la lliure circulació d'aquestes dades, completa les seues disposicions i garanteix els drets digitals de la ciutadania conforme al mandat establit en l'article 18.4 de la Constitució.  
La Llei 26/2018, de 21 de desembre, de la Generalitat, estableix els drets i garanties de la infància i adolescència.  
El Decret 84/2018, de 15 de juny, del Consell, de foment d'una alimentació saludable i sostenible en centres de la Generalitat, regula la instal·lació i el funcionament de les màquines de venda d'aliments i begudes en establiments i centres públics de la Generalitat i resulta aplicable als serveis de restauració col·lectius i venda d'aliments i begudes ubicats en els centres educatius públics.  
El Decret 104/2018, de 27 de juliol, del Consell, desenvolupa els principis d'equitat i d'inclusió en el sistema educatiu valencià.  
La igualtat d'oportunitat entre dones i homes és un principi jurídic universal i, en aquest sentit, tant el Pla director de coeducació com el I Pla d'igualtat, impulsats per la Conselleria d'Educació, Cultura i Esport, pretenen avançar cap a un model d'escola coeducativa, inclusiva i igualitària.  
El Reial decret 1577/2006, de 22 de desembre, fixa els aspectes bàsics del currículum dels ensenyaments professionals de música regulats per la Llei orgànica 2/2006, de 3 de maig, i estableix l'organització general d'aquests ensenyaments així com els aspectes bàsics del currículum. Anàlogament, el Reial decret 85/2007, de 26 de gener, que fixa els aspectes bàsics del currículum dels ensenyaments professionals de dansa regulats per la Llei orgànica 2/2006, de 3 de maig, estableix l'organització i aspectes fonamentals del currículum dels ensenyaments professionals de dansa.  
Per altra banda, l'Estatut d'Autonomia, en l'article 53, estableix que és competència exclusiva de la Generalitat la regulació i l'administració de l'ensenyament en tota la seua extensió, nivells i graus; modalitats i especialitats, sense perjudici del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, el despleguen; de les facultats que atribueix a l'Estat el número 30 de l'apartat 1 de l'article 149 de la Constitució Espanyola, i de l'alta inspecció necessària per al seu compliment i garantia.  
  
Per això, al nostre territori el desenvolupament dels currículums dels ensenyaments elementals de música i de dansa a la Comunitat Valenciana es concreta en el Decret 159/2007, de 21 de setembre, del Consell, així com en el Decret 157/2007, de 21 de setembre, del Consell. D'altra banda, pel que fa als currículums dels ensenyaments professionals de música i de dansa a la Comunitat Valenciana, aquests queden regulats en el Decret 158/2007, de 21 de setembre,  
del Consell, i en el Decret 156/2007, de 21 de setembre, del Consell, i les ampliacions d'especialitats previstes al Decret 109/2011, de 2 de setembre, del Consell, i pel Decret 90/2015, de 12 de juny, del Consell que modifica el Decret 158/2007, de 21 de setembre, del Consell.  
La naturalesa d'aquests ensenyaments artístics, i de caràcter no obligatori, fa necessari que els centres reglats de música i de dansa disposen d'un grau suficient d'autonomia, que permeta un funcionament flexible i una utilització òptima dels recursos humans i materials.  
  
Així mateix, les característiques d'aquests conservatoris professionals de Música i de Dansa, quant a la seua organització, funcionament, instal·lacions i condicions materials, fan necessària una normativa específica que contemple les seues singularitats i aporte una cobertura normativa necessària per al desenvolupament de les activitats pròpies d'aquests centres.  
Amb la publicació del Decret 90/1986, de 8 de juliol, del Consell de la Generalitat Valenciana, es va aprovar el reglament dels òrgans de govern dels centres públics d'ensenyaments especialitzats que, amb posterioritat, va ser modificat parcialment per mitjà del Decret 53/1987, de 24 d'abril i a través del Decret 180/1988, de 15 de novembre.  
  
La correcta organització i el bon funcionament dels centres docents constitueixen la garantia més immediata d'una activitat educativa eficaç i eficient. En conseqüència, es fa necessari elaborar una norma que regule de manera específica l'organització i el funcionament dels conservatoris professionals de música i dansa, i que desenvolupe, entre altres aspectes, el que preveu la Llei orgànica 2/2006, en allò relatiu a la participació, autonomia i òrgans de coordinació docent dels centres.  
  
D'una banda, resulta necessària perquè els procediments regulats en la normativa no estaven prou desenvolupats en la legislació precedent. Per altra banda, perquè procura seguretat jurídica, ja que afavoreix un marc normatiu estable, predictible, integrat, clar i de certesa, que facilita el seu coneixement i comprensió, identificant-se clarament els principis de funcionament i organització dels conservatoris. Igualment, s'ha seguit el principi de proporcionalitat, tenint en compte la singularitat d'aquesta norma i el principi de transparència, donant als potencials destinataris la possibilitat de participar en l'elaboració d'aquesta.  
  
Aquesta norma s'ajusta als principis de bona regulació establits en l'article 129.1 de la Llei 39/2015, d'1 d'octubre, del procediment administratiu comú de les administracions públiques.  
Aquesta disposició està inclosa en el Pla normatiu de l'Administració de la Generalitat per a 2020.  
Per tot el que s'ha exposat, a proposta del conseller d'Educació, Cultura i Esport, en virtut del que es disposa en l'article 28.c de la Llei 5/1983, de 30 de desembre, de la Generalitat, del Consell, conforme amb el Consell Jurídic Consultiu de la Comunitat Valenciana i prèvia deliberació del Consell, en la reunió de 8 de maig de 2020,  
  
  
DECRETE  
  
TÍTOL I  
Disposicions generals  
  
CAPÍTOL ÚNIC  
Disposicions generals  
  
Article 1. Objecte i àmbit d'aplicació  
Aquest decret regula l'organització i el funcionament dels conservatoris professionals de música i conservatoris professionals de dansa dependents de la Generalitat.  
  
Article 2. Caràcter i ensenyaments que s'imparteixen als conservatoris de la Generalitat  
1. Els conservatoris professionals de la Generalitat són centres docents públics, dependents de la conselleria competent en educació, que imparteixen els ensenyaments de música i de dansa establits en l'article 45.2.a i b, de la Llei orgànica 2/2006, de 3 de maig, d'Educació (en avant, LOE).  
2. L'autorització o la modificació dels ensenyaments i de l'oferta formativa que s'impartisquen en aquests conservatoris correspon a la conselleria competent en educació.  
  
Article 3. Creació, modificació i supressió dels conservatoris  
1. La creació i supressió dels conservatoris corresponen al Consell, mitjançant decret, a proposta de la conselleria competent en educació.  
  
2. Als efectes de creació i supressió dels conservatoris professionals de música i de dansa objecte del present decret, la conselleria competent en educació elaborarà la planificació d'aquests conservatoris que garantisca l'accés a l'ensenyament elemental i professional de música i de dansa al major nombre possible de població. El disseny de l'esmentada planificació escolar es fonamentarà en criteris geogràfics, poblacionals, socioeconòmics i culturals, determinats per la conselleria competent en educació, segons la normativa vigent, per a la millor qualitat del servei públic de l'educació i per a l'eficient utilització dels recursos disponibles.  
3. El canvi d'ubicació del centre, amb el previ informe pertinent, es resoldrà mitjançant decret del Consell.  
  
Article 4. Seccions dels conservatoris  
1. Les seccions dels conservatoris són dependències escolars de caràcter públic adscrites a un conservatori professional de música o de dansa, de la qual són part. Estan situades en instal·lacions separades del conservatori de referència, en el mateix municipi o en un altre. En aquestes seccions es poden impartir qualsevol dels ensenyaments dels conservatoris professionals de música o de dansa.  
2. Les seccions poden estar ubicades en instituts d'educació secundària o en altres instal·lacions que reunisquen les condicions adequades per a la impartició de l'ensenyament, d'acord amb el que estableix la normativa vigent, i amb una oferta mínima d'ensenyaments professionals, de les assignatures tipificades al currículum com a «comunes», més l'instrument propi de l'especialitat a oferir a eixa secció. La creació d'una secció no reduirà els mitjans materials, instal·lacions i equipaments materials i de professorat que estiguen directament relacionats amb l'activitat docent del conservatori.  
3. L'equip directiu del conservatori professional exercirà les funcions també en la secció, on es nomenarà una direcció d'estudis, que haurà de tindre docència en l'esmentada secció. A més, i d'acord amb els criteris que estipule la conselleria amb competències en educació, es podrà nomenar una vicesecretaria de la secció.  
  
  
Article 5. Denominació dels conservatoris  
1. Els centres públics, dependentes de la Generalitat, que imparteixen els ensenyaments artístics de règim especial de Música es denominen de manera genèrica «conservatoris professionals de música». Les sigles amb les quals s'abreuja la denominació completa es consideren també denominació genèrica: CPM.  
2. Els centres públics, dependentes de la Generalitat, que imparteixen els ensenyaments artístics de règim especial de Dansa es denominen de forma genèrica «conservatoris professionals de dansa». Les sigles amb les quals s'abreuja la denominació completa es consideren també denominació genèrica: CPD.  
3. Els conservatoris tindran la denominació específica que determine la conselleria competent en educació, després de la consulta al Consell Escolar municipal corresponent o, en cas que no estiga constituït, al ple de l'ajuntament.  
4. Una vegada creat el conservatori, el Consell Escolar d'aquest podrà sol·licitar la modificació de la denominació específica a la conselleria, després de l'informe favorable del Consell Escolar municipal o, si escau, del ple de l'ajuntament corresponent.  
5. No pot haver-hi en el mateix municipi dos conservatoris amb la mateixa denominació específica.  
6. La denominació específica del centre docent públic podrà modificar-se a proposta del consell escolar del centre, amb l'informe del consell escolar municipal, o, en defecte d'aquest de l'ajuntament on estiga radicat. La proposta de canvi ha d'incloure la nova denominació i un informe en què es justifique la conveniència del canvi. La conselleria competent en educació podrà no tindre en consideració la proposta anterior quan hi haja raons legals, d'interés general o circumstàncies justificatives que ho requereixen. Així mateix, l'esmentada conselleria podrà modificar, d'ofici, la denominació del centre quan concórreguen raons legals, d'interés general o circumstàncies justificatives. En qualsevol cas, la conselleria informarà el consell escolar municipal i el consell escolar del centre.  
7. La denominació completa del centre, juntament amb l'escut de la Generalitat, figurarà en la façana de l'edifici i en lloc visible, en lletres grans de manera que siga perfectament llegible des de la calçada o la vorera de davant de l'edifici. Aquesta informació també figurarà a l'espai web del centre i en els cartells, sobres i correspondència tant general com telemàtica, interna i externa, del conservatori.  
8. El nom dels conservatoris s'ajustarà al que disposa la normativa vigent en qüestió dels usos institucionals i administratius de les llengües oficials en l'Administració de la Generalitat.  
9. No es podrà assignar, en el mateix municipi, a un centre de nova creació, la mateixa denominació específica que a un centre ja existent o una que puga induir a error o confusió.  
  
Article 6. Mitjans de difusió dels conservatoris  
1. A tots els conservatoris existiran, com a mitjà de difusió de la informació, un lloc web oficial, allotjat en els espais proporcionats per l'Administració competent i un o diversos taulers d'anuncis i cartells oficials. En aquests es recolliran els cartells, actes i comunicacions de l'administració de la Generalitat, especialment de la conselleria competent en educació, així com d'altres organismes oficials, i dels òrgans de govern del centre que, per la seua transcendència o per requisits legals, es considere necessari la seua col·locació en aquests.  
2. Als conservatoris, amb la finalitat de facilitar els drets a la participació, informació, llibertat d'expressió i altres drets contemplats en la normativa vigent, s'habilitarà als diferents mitjans de difusió, espais a la disposició de les associacions de mares i pares d'alumnat, de les associacions de l'alumnat així com informació sindical. La gestió d'aquests correspondrà a les citades associacions, sent responsables de la seua ordenació, organització i vigilància dels espais cedits.  
  
3. La direcció dels conservatoris no permetrà l'exposició d'aquells cartells, notes i comunicats que, en els seus textos o imatges, atempten contra els drets fonamentals i les llibertats reconegudes per la Constitució, l'Estatut d'Autonomia de la Comunitat Valenciana i la resta de l'ordenament jurídic, o que els vulneren, o que promoguen conductes discriminatòries per raó de naixement, raça, sexe, gènere, cultura, llengua, capacitat econòmica, nivell social, conviccions polítiques, morals o religioses, per discapacitats físiques, sensorials o psíquiques, o qualsevol altra condició o circumstància personal o social, o que de qualsevol manera fomenten la violència, amb especial atenció a aquells que atempten contra els drets dels diferents membres de la comunitat educativa. Aquest deure de vigilància podrà exercir-se també en relació amb els mitjans de difusió previstos a l'apartat anterior.  
  
  
  
TÍTOL II  
Òrgans de govern  
  
CAPÍTOL I  
Òrgans unipersonals de govern  
  
Article 7. Òrgans unipersonals  
1. La direcció, la vicedirecció, la direcció d'estudis, la secretaria i, si és el cas, la vicesecretaria i segona direcció d'estudis, són els òrgans unipersonals de govern dels conservatoris professionals de música i dels conservatoris professionals de dansa de la Generalitat.  
  
2. La conselleria competent en educació establirà els criteris per a l'existència de la vicesecretaria, així com d'una segona direcció d'estudis, i els càrrecs unipersonals de les seccions degudament autoritzades.  
  
  
Article 8. La direcció  
1. La persona que exerceix la direcció és la responsable de l'organització i el funcionament de totes les activitats que es porten a terme en el conservatori i exercirà la direcció pedagògica, sense perjudici de les competències, funcions i responsabilitats de la resta dels membres de l'equip directiu i dels òrgans col·legiats de govern.  
2. Atenent el que estableix l'article 133 de la LOE, la selecció de la persona que exercisca la direcció d'un conservatori es realitzarà mitjançant un procés en el qual participen la comunitat educativa i l'Administració educativa, i s'efectuarà mitjançant concurs de mèrits entre el professorat funcionari de carrera que impartisca alguns dels ensenyaments encomanats al centre i es realitzarà d'acord amb els principis d'igualtat, publicitat, mèrit i capacitat.  
3. Els requisits i el procediment de selecció per a ser persona candidata a la direcció, així com el seu nomenament i cessament seran els establits per l'Administració educativa, d'acord a la normativa bàsica dictada sobre aquest tema.  
4. En els conservatoris de nova creació, o en el cas dels que es queden sense direcció, el director o la directora territorial corresponent anomenarà a la persona que exercisca la direcció pel període mínim que calga, fins a la convocatòria del procediment de selecció de director o directora en eixe conservatori.  
  
Article 9. Funcions de la direcció  
1. La Direcció dels conservatoris tindrà, sense menyscapte del que es preveu en la normativa vigent, les funcions següents:  
a) Exercir la representació del conservatori, representar a l'Administració educativa en aquest i fer-li arribar a aquesta els plantejaments, aspiracions i necessitats de la comunitat educativa.  
b) Dirigir i coordinar totes les activitats del centre, sense perjudici de les funcions atribuïdes al Claustre del professorat i al Consell Escolar.  
c) Exercir la direcció pedagògica, promoure la innovació educativa i impulsar plans per a la consecució dels objectius del projecte educatiu del centre.  
d) Garantir el compliment de les lleis i altres disposicions vigents.  
  
e) Exercir la direcció de tot el personal adscrit al centre.  
f) Afavorir la convivència en el centre, garantir la mediació en la resolució dels conflictes i imposar les mesures disciplinàries que corresponguen a l'alumnat, en compliment de la normativa vigent, sense perjudici de les competències atribuïdes al Consell Escolar en l'article 127 de la LOE. A tal fi, es promourà l'agilitació dels procediments per a la resolució dels conflictes en els centres.  
g) Impulsar la col·laboració amb les famílies, amb institucions i amb organismes que faciliten la relació del centre amb l'entorn, i fomentar un clima que afavorisca l'estudi i el desenvolupament de quantes actuacions propicien una formació integral en coneixements i valors de l'alumnat.  
h) Impulsar les avaluacions internes del centre i col·laborar en les avaluacions externes i en l'avaluació del professorat.  
i) Convocar i presidir els actes acadèmics i les sessions del Consell Escolar i del Claustre del professorat del centre i executar els acords adoptats, en l'àmbit de les seues competències.  
j) Realitzar les contractacions d'obres, serveis i subministraments, així com autoritzar les despeses d'acord amb el pressupost del centre, ordenar els pagaments i visar les certificacions i documents oficials del centre, tot això d'acord amb el que establisquen les Administracions educatives.  
k) Proposar a l'Administració educativa el nomenament i cessament dels membres de l'equip directiu, prèvia informació al Claustre del professorat i al Consell Escolar del centre.  
l) Aprovar els projectes i les normes als quals es refereix el capítol II del títol V de la LOE.  
m) Aprovar la programació general anual del centre, sense perjudici de les funcions del Claustre del professorat, en relació amb la planificació i organització docent.  
n) Decidir sobre l'admissió de l'alumnat, amb subjecció al que s'estableix en la LOE i disposicions que la desenvolupen.  
o) Aprovar l'obtenció de recursos complementaris.  
p) Fixar les directrius per a la col·laboració, amb finalitats educatius i culturals, amb les Administracions locals, amb altres centres, entitats i organismes.  
q) Qualssevol altres que li siguen encomanades per l'Administració educativa.  
2. A més de les anteriors funcions previstes per la LOE, tindrà també les següents:  
a) Coordinar i fomentar la participació dels diferents sectors de la comunitat escolar, procurant els mitjans i procediments per a l'efectiva execució de les seues respectives atribucions.  
b) Impulsar i promoure les relacions del conservatori amb altres institucions del seu entorn.  
c) Promoure l'ús vehicular i social de les llengües oficials en les activitats del conservatori, d'acord amb la normativa vigent.  
d) Presentar la memòria anual de les activitats i la situació general del centre a la Direcció Territorial competent en matèria d'educació.  
  
e) Garantir i facilitar la informació sobre la vida del conservatori en els diferents sectors de la comunitat escolar i a les seues organitzacions representatives, actuant d'acord amb els termes establerts en la normativa vigent.  
f) Garantir i facilitar el dret de reunió del professorat, alumnat, mares i pares de l'alumnat i personal d'administració i serveis, d'acord amb el que està disposat en la normativa vigent que regula els òrgans de representació i la negociació col·lectiva dels empleats públics.  
  
g) Proposar actuacions anuals al Consell Escolar i al claustre de professorat que desenvolupen les línies bàsiques del programa presentat per a la seua elecció, presentant un informe al final del curs sobre la realització d'aquestes.  
h) Realitzar, amb la resta de l'equip directiu, informes trimestrals de les activitats i situació general del conservatori, dirigits al claustre i al Consell Escolar.  
i) Proposar al Consell Escolar el cessament dels membres electes d'aquest que no hagen assistit a la meitat o més convocatòries ordinàries del ple del propi Consell Escolar.  
j) Impulsar els instruments d'avaluació que siguen necessaris per als processos propis de l'acció docent, enfocats permanentment a la millora de la qualitat de l'ensenyament.  
k) Promoure i gestionar l'aplicació d'instruments d'autoavaluació destinats a la millora sistèmica i continua.  
l) L'autorització, amb caràcter excepcional, perquè determinat alumnat puga ampliar un any més el límit de permanència, en supòsits de malaltia greu o d'altres circumstàncies que meresquen una consideració semblant i que impedisquen el normal desenrotllament dels estudis.  
  
m) Proposar al Consell Escolar l'autorització per poder accedir als ensenyaments elementals i professionals de Música i Dansa dels aspirants amb característiques excepcionals, que sol·licite iniciar els ensenyaments elementals amb menys de huit anys o més de dotze, o amb menys de dotze anys o més de díhuit en el cas dels ensenyaments professionals. La conselleria amb competències en educació estipularà la documentació necessària per presentar la sol·licitud.  
n) Promoure i impulsar les relacions amb els centres de treball del seu entorn, per a la formació de l'alumnat i la seua inserció professional.  
  
Article 10. La vicedirecció  
La persona titular de la vicedirecció tindrà les següents funcions:  
  
a) Col·laborar amb la direcció del conservatori en el desenvolupament de les seues funcions.  
b) Substituir a la direcció en cas d'absència, malaltia o vacant i de suspensió o cessament fins a la seua substitució pel procediment legalment establit, assumint les funcions especificades a l'article anterior.  
  
c) Promoure les relacions amb altres entitats que col·laboren en la formació de l'alumnat i en la seua inserció professional.  
d) Promoure i, si és el cas, coordinar i organitzar la realització d'activitats d'extensió cultural i promoció artística, així com complementàries i extraescolars, en col·laboració amb els departaments de coordinació didàctica.  
e) Qualsevol altra funció que li siga encomanada per la direcció del conservatori, dins del seu àmbit de competències.  
  
Article 11. La direcció d'estudis  
Són funcions de la direcció d'estudis:  
a) Participar, coordinadament amb la resta de l'equip directiu, en el desenvolupament de les funcions assenyalades en aquest decret.  
b) Exercir, per delegació de la direcció i sota la seua autoritat, la direcció del personal docent en tot el que es refereix al règim acadèmic i controlar l'assistència al treball d'aquest.  
c) Exercir, per delegació de la direcció, la presidència de les sessions de la Comissió de Coordinació Pedagògica.  
d) Establir els criteris per a organitzar i coordinar els processos d'avaluació.  
e) Proposar a la direcció el nomenament i cessament dels tutors i tutores de l'alumnat.  
f) Coordinar i vigilar l'execució de les activitats de caràcter acadèmic, d'orientació i complementàries del professorat i de l'alumnat, incloses les derivades de la coordinació amb altres centres.  
g) Elaborar, en col·laboració amb la resta de membres de l'equip directiu, l'horari general del conservatori, així com l'horari lectiu de l'alumnat i l'individual del professorat, d'acord amb els criteris inclosos en el projecte educatiu, així com vetlar pel seu estricte compliment.  
  
h) Elaborar el pla de reunions dels òrgans de coordinació docent.  
  
i) Coordinar l'organització de les distintes proves d'aptitud i d'accés i exàmens que es realitzen en el conservatori.  
j) Elaborar la planificació general de les sessions d'avaluació i el calendari de les proves d'avaluació i proves extraordinàries.  
k) Coordinar les activitats de les direccions de departament.  
l) Garantir el compliment de les programacions didàctiques.  
m) Coordinar l'acció dels tutors, amb la col·laboració de la comissió acadèmica del centre i d'acord amb el pla d'orientació i d'acció tutorial inclòs en els projectes curriculars i la programació general anual.  
  
n) Col·laborar amb la vicedirecció en l'organització dels actes acadèmics.  
o) Buscar l'aprofitament òptim de tots els recursos didàctics i dels espais existents en el centre.  
p) Fomentar la participació dels diferents sectors de la comunitat escolar, especialment referent a l'alumnat, facilitant i orientant la seua organització.  
q) Vetlar juntament amb la vicedirecció pel compliment de les especificacions del Pla de Normalització Lingüística en el que és referent a l'ús acadèmic i social del valencià.  
r) Coordinar les activitats de perfeccionament del professorat, així com, planificar i organitzar les activitats de formació de docents realitzades pel centre, tenint en compte les propostes i directrius elaborades pel claustre i les propostes realitzades pels departaments didàctics.  
  
s) Organitzar l'atenció de l'alumnat menor d'edat en els períodes d'activitats extraescolars.  
t) Adoptar, d'acord amb allò que s'ha establit a la normativa vigent, les decisions relatives a l'alumnat en relació amb les mesures d'atenció a la diversitat.  
u) Coordinar la gestió de les seccions, si n'hi ha, juntament amb la direcció d'estudis d'aquesta.  
v) Qualsevol altra funció que li puga ser encomanada per la persona titular de la direcció o per la conselleria competent en educació, dins del seu àmbit de competències, o pels corresponents reglaments orgànics i disposicions vigents.  
  
Article 12. La secretaria  
Són funcions de la secretaria:  
a) Participar coordinadament amb la resta de l'equip directiu en el desenvolupament de les funcions assenyalades en aquest decret.  
b) Ordenar el règim administratiu del conservatori, de conformitat amb les directrius de la direcció, els expedients i actes de l'alumnat.  
  
c) Exercir la secretaria dels òrgans col·legiats de govern del centre, establir el pla de reunions dels dits òrgans, alçar acta de les sessions i donar fe dels acords, tot això amb el vistiplau de la direcció.  
  
d) Difondre a tota la comunitat educativa la normativa vigent, així com preocupar-se de la conservació i instal·lacions del centre.  
e) Custodiar els llibres oficials i arxius del conservatori.  
f) Expedir, amb el vistiplau de la direcció, les certificacions que sol·liciten les autoritats i les persones interessades.  
g) Realitzar l'inventari general del centre i mantindre'l actualitzat.  
h) Adquirir el material i l'equipament del centre, custodiar-ne i gestionar-ne la utilització i vetlar pel seu manteniment en tots els aspectes, d'acord amb la normativa vigent i les indicacions de la direcció, sense perjuí de les facultats que en matèria de contractació corresponen a la persona titular de la direcció.  
i) Exercir, per delegació de la direcció i sota la seua autoritat, la direcció del personal d'administració i serveis adscrit al conservatori i controlar-ne l'assistència al treball.  
j) Elaborar, en col·laboració amb la resta de membres de l'equip directiu, l'horari del personal d'administració i serveis, així com vetlar pel seu estricte compliment.  
k) Elaborar l'avantprojecte de pressupost d'ingressos i despeses del conservatori.  
l) Ordenar el règim econòmic del conservatori, de conformitat amb les instruccions de la direcció, realitzar la comptabilitat i retre comptes davant de la conselleria competent en matèria d'educació i els òrgans a què s'especifique a la normativa vigent.  
m) Diligenciar i ordenar el procés d'arxiu i custodiar els expedients acadèmics, així com, tots els documents oficials que siguen generats al centre.  
n) Qualsevol altra funció que li puga ser encomanada per la persona titular de la direcció o per la conselleria competent en educació, dins del seu àmbit de competències, o pels corresponents reglaments orgànics i disposicions vigents.  
  
Article 13. La vicesecretaria  
La vicesecretaria, si existeix, assumirà les tasques de suport a la secretaria que, supervisades per la direcció, es determinen en cada conservatori. En concret, són funcions de la vicesecretaria:  
a) Col·laborar amb la secretaria del centre en el desenvolupament de les seues funcions.  
b) Substituir el secretari o secretària en cas d'absència o malaltia.  
  
c) Qualssevol altres que li siguen atribuïdes per la direcció del centre educatiu.  
  
Article 14. Nomenament i característiques comunes dels òrgans unipersonals  
1. La persona que ostente la direcció del conservatori proposarà a la resta de membres de l'equip directiu, prèvia comunicació al claustre de professorat i al Consell Escolar, per al seu nomenament per la direcció territorial competent en matèria d'educació, de la província on estiga situat el centre.  
2. Les persones que ostenten els càrrecs de vicedirecció, direcció d'estudis, secretaria o vicesecretaria seran docents funcionaris de carrera, en situació de servei actiu, preferentment amb destinació definitiva en el centre.  
3. En els conservatoris que no disposen de professorat amb destinació definitiva per ser de nova creació o per altres circumstàncies, podrà ser nomenat, pel director o directora territorial competent en matèria d'educació de la província on estiga ubicat el conservatori, com a director o directora d'estudis, vicedirector o vicedirectora, secretari o secretària, vicesecretari o vicesecretària, segons corresponga, el professorat que tinga destinació provisional en aquest.  
  
Article 15. Cessament de les persones titulars de la vicedirecció, de les direccions d'estudis i de la secretaria i vicesecretaria  
Les persones titulars de la direcció d'estudis, la secretaria, vicesecretaria i la vicedirecció cessaran en les seues funcions al terme del seu mandat o en produir-se alguna de les circumstàncies següents:  
a) Renúncia motivada acceptada per la direcció territorial competent en educació, amb un informe previ raonat de la direcció, oït el Consell Escolar.  
b) Trasllat voluntari o forçós, excedència voluntària o forçosa o suspensió de funcions d'acord amb el que es disposa en la normativa vigent.  
c) Quan, per cessament de la persona titular de la direcció que els va proposar, es produïsca l'elecció del nou director o directora.  
d) Quan deixe de prestar serveis efectius en el conservatori.  
e) Revocació per la mateixa autoritat, a proposta raonada del Consell Escolar del centre, prèviament a l'acord dels seus membres adoptat per majoria qualificada.  
f) Pèrdua de la condició de funcionari públic per alguna de les causes previstes en la normativa vigent.  
g) A proposta de la persona titular de la direcció, per mitjà d'un escrit raonat a la Inspecció d'Educació, amb audiència prèvia a l'interessat i prèvia comunicació al Claustre de Professorat i al Consell Escolar.  
  
Article 16. Règim de suplències dels òrgans unipersonals de govern  
  
1. En cas de vacant o absència, la direcció del centre serà suplida temporalment per la vicedirecció, que es farà càrrec provisionalment de les seues funcions.  
2. En cas d'absència, les funcions de qualsevol altre membre de l'equip directiu seran suplides temporalment pel membre de l'equip directiu que designe la direcció.  
3. En cas de vacant d'algun membre de l'equip directiu, la direcció proposarà per a la seua substitució al docent que considere oportú previ informe al claustre i al Consell Escolar. La substitució finalitzarà amb la incorporació de la personal titular.  
  
  
CAPÍTOL II  
L'equip directiu  
  
Article 17. L'equip directiu  
1. L'equip directiu dels conservatoris és l'òrgan executiu de govern dels dits centres i treballarà de forma coordinada en l'exercici de les funcions que té encomanades, d'acord amb les instruccions de la persona que ocupe la direcció i les funcions específiques legalment establides.  
2. L'equip directiu estarà integrat per les persones que ostenten els càrrecs de direcció, vicedirecció, direcció d'estudis i secretaria. La vicesecretaria, si n'hi ha, també en formaran part de l'equip directiu.  
  
3. Els conservatoris disposaran d'un nombre d'hores lectives, segons el que determine la conselleria amb competències en educació, perquè els equips directius desenvolupen les seues funcions. Per a aquesta determinació d'hores, a més de les unitats, es tindrà en compte la quantitat d'alumnat matriculat, així com altres característiques singulars.  
4. Durant la jornada escolar haurà de garantir-se la presència de, almenys, un membre de l'equip directiu.  
5. El nomenament i cessament del personal membre de l'equip directiu, així com l'organització del treball en equip i la millora de l'actuació dels equips directius, seran els establerts per l'article 131 de la LOE.  
  
Article 18. Funcions de l'equip directiu  
1. L'equip directiu tindrà les funcions següents:  
a) Vetlar pel bon funcionament del centre i treballar, de manera coordinada, en l'exercici de les seues funcions.  
b) Establir l'horari que correspon a cada matèria, assignatura i, si és el cas, àmbit i, en general, el de qualsevol altra activitat docent i no docent.  
c) Adoptar les mesures necessàries per a l'execució coordinada dels acords adoptats pel Consell Escolar i el Claustre de Professorat, així com vetlar pel compliment de les decisions dels òrgans de coordinació docent, en l'àmbit de les seues competències respectives.  
  
d) Elaborar el Pla de Centre i la memòria d'autoavaluació.  
e) Impulsar l'actuació coordinada del conservatori amb altres centres docents i, especialment, amb altres centres que impartisquen ensenyaments d'educació secundària obligatòria o batxillerat cursats per l'alumnat simultàniament amb les impartides en el conservatori.  
f) Afavorir la participació del conservatori en xarxes de centres i professorat nacionals i internacionals que promoguen plans i projectes educatius per a la millora permanent de l'ensenyament.  
g) Col·laborar amb la conselleria competent en educació en aquells òrgans de participació que, a tals efectes, s'establisquen.  
h) Emplenar la documentació sol·licitada pels òrgans i entitats dependents de la conselleria competent en educació.  
i) Qualssevol altres que li encomane l'Administració educativa.  
2. Tots els membres de l'equip directiu cessen en les seues funcions al final del mandat o quan es produïsca el cessament de la persona que ostenta la direcció.  
3. La conselleria competent en educació afavorirà l'exercici de la funció directiva en conservatoris, mitjançant l'adopció de mesures, que permeten millorar l'actuació dels equips directius en relació amb el personal i els recursos materials i mitjançant l'organització de programes i cursos de formació.  
  
  
CAPÍTOL III  
Òrgans col·legiats de govern  
  
Article 19. Òrgans col·legiats de govern  
1. El Consell Escolar i el claustre de professorat són els òrgans col·legiats de govern dels conservatoris.  
2. La composició dels òrgans col·legiats d'aquest capítol s'ajustarà als principis de composició i presència equilibrada entre dones i homes establerts per la Llei orgànica 3/2007, de 22 de març, per a la igualtat efectiva entre dones i homes.  
Article 20. El Consell Escolar  
1. El Consell Escolar és l'òrgan col·legiat a través del qual participa la comunitat educativa en el govern dels conservatoris i haurà de regir-se segons l'article 126 i 127 de la LOE i la normativa vigent regulada a través de la conselleria competent en matèria d'educació.  
  
2. La seua composició, d'acord amb la normativa vigent, serà la següent:  
a) La persona titular de la direcció del centre, que n'exerceix la presidència.  
b) La persona que ocupa la direcció d'estudis.  
c) Una regidora o un regidor o representant de l'Ajuntament del municipi on estiga el conservatori.  
d) Quatre docents triats pel claustre i en representació d'aquest.  
  
e) Tres representants de l'alumnat, triats entre ells mateixos; o quatre, en conservatoris amb més de 450 alumnes.  
f) Dos representants de les mares i pares o representants legals de l'alumnat, triats entre ells mateixos; o tres, en conservatoris amb més de 450 alumnes.  
g) Una persona representant del personal d'administració i serveis del conservatori, triada entre ells, si escau.  
h) La persona titular de la secretaria del conservatori, que actuarà com a Secretari/a del Consell Escolar, amb veu i sense vot.  
3. El Consell Escolar té les competències següents:  
a) Avaluar els projectes i normes a què es refereix el capítol II del títol V de la LOE, en relació amb la planificació i l'organització docent.  
  
b) Conèixer les candidatures a la direcció i els projectes de direcció presentats per les persones candidates.  
c) Participar en la selecció de la direcció del conservatori en els termes que estableix la normativa vigent.  
d) Ser informat del nomenament i cessament dels altres membres de l'equip directiu. Si és el cas, amb l'acord previ dels seus membres, adoptat per majoria qualificada, proposar la revocació del nomenament del director o directora.  
e) Proposar mesures sobre l'admissió i l'accés de l'alumnat major de l'edat ordinària per a cursar els ensenyaments elementals o professionals de música i de dansa.  
f) Elaborar, junt amb la direcció i d'acord al projecte educatiu, les directrius de la programació i de les activitats escolars complementàries.  
  
g) Establir, junt amb la direcció i d'acord al projecte educatiu, els criteris en la participació del centre en activitats culturals i recreatives, així com aquelles accions assistencials en les quals el centre poguera ajudar en la seua col·laboració.  
h) Establir les directrius per a la col·laboració, amb fins educatius i culturals, amb les administracions locals, amb altres centres, entitats i organismes.  
i) Promoure la renovació de les instal·lacions i equipament del centre, així com vigilar la seua conservació. Informació de l'obtenció de recursos complementaris, d'acord amb el que estableix la normativa vigent.  
j) Proposar i aprovar mesures i iniciatives que afavorisquen el bon ús de l'equipament i les eines TIC de què dispose el centre, així com vetlar pel respecte a la protecció de dades, la propietat intel·lectual, la convivència i la utilització de programari lliure.  
k) Supervisar els aspectes administratius i docents de l'activitat general del conservatori.  
l) Conèixer l'evolució del rendiment escolar general del centre.  
m) Conèixer les relacions del conservatori i les entitats del seu entorn, en especial amb els organismes públics que tenen tasques de responsabilitats en matèria educativa.  
n) Proposar mesures i iniciatives que milloren la convivència en el conservatori, la igualtat entre dones i hòmens i la resolució pacífica de conflictes en tots els àmbits de la vida personal, familiar i social.  
  
o) Analitzar i valorar el funcionament general del conservatori, l'evolució del rendiment escolar i els resultats de les avaluacions internes i externes en què participe el conservatori.  
p) Elaborar propostes i informes, a iniciativa pròpia o a petició de l'Administració competent, sobre el funcionament del centre i la millora de la qualitat de la gestió.  
q) Conèixer la resolució de conflictes i vigilar que s'ajuste a la normativa vigent.  
r) Autoritzar, amb caràcter excepcional, l'admissió d'alumnat que sol·licite iniciar els ensenyaments elementals amb menys de huit anys o més de dotze, o amb menys de dotze anys o més de díhuit en el cas dels ensenyaments professionals, a proposta de la direcció, complint amb els requisits i terminis establerts per la conselleria competent en educació.  
  
s) Qualssevol altres que li siguen atribuïdes per l'Administració educativa.  
4. Dins del Consell Escolar del conservatori existirà una comissió econòmica integrada per la direcció, una/un docent, una mare o pare, i una alumna o alumne. En cas que no hi haguera representació de les mares o pares, el nombre d'alumnes serà de dos. Així mateix, existirà una comissió d'inclusió, igualtat i convivència, amb l'organització i funcions recollides a la normativa vigent.  
5. El Consell Escolar podrà constituir comissions de tipus permanent per a assumptes específics (de règim intern, d'activitats escolars complementàries...). Les comissions informaran el Consell Escolar del centre trimestralment dels assumptes de la seua competència, i les seues reunions se celebraran en l'horari que possibilite l'assistència de tots els seus membres.  
6. Les comissions permanents del Consell Escolar estaran formades almenys per la direcció, direcció d'estudis, un docent, una mare o pare d'alumnes, i una alumna o alumne elegit pel sector corresponent, i les seues competències s'especificaran en el reglament de règim intern. En tot cas, les comissions del Consell Escolar vetlaran per la coherència entre el projecte educatiu, el projecte curricular i la programació general anual del centre, i de les reunions celebrades caldrà deixar constància pels mitjans que estipule la normativa vigent respecte a òrgans col·legiats.  
7. Constituït el Consell Escolar del conservatori, els diferents sectors d'aquest triaran d'entre els seus membres, les persones que formaran part de les comissions anteriorment esmentades.  
8. La conselleria competent en educació fixarà la data de celebració de les eleccions, d'acord amb la normativa que es dicte al respecte.  
  
9. El professorat que forme part del Consell Escolar, per la seua condició de personal al servei de les administracions públiques, no podrà abstenir-se en les votacions que es produïsquen, llevat que les siga d'aplicació qualsevol dels motius d'abstenció regulats en Llei 40/2015, d'1 d'octubre, de règim jurídic del sector públic.  
10. En tot allò no previst en aquest decret, respecte al règim de funcionament, estatut jurídic dels membres i comissions del Consell Escolar dels conservatoris, serà d'aplicació subsidiàriament el que estiga estipulat en la norma que regula l'organització i funcionament dels centres públics que imparteixen ensenyaments d'Educació Secundària, Batxillerat i Formació Professional.  
  
Article 21. El claustre de professorat  
1. El claustre de professorat és l'òrgan de participació del professorat en el govern del conservatori i té la responsabilitat de planificar, coordinar, informar i, si s'escau, decidir tots els aspectes educatius del conservatori.  
2. El claustre de professorat estarà presidit per la direcció del conservatori i integrat per la totalitat del professorat que preste serveis en aquest.  
La secretària del claustre de professorat serà exercida per la secretària del conservatori.  
3. El professorat que preste serveis en més d'un centre docent s'integrarà en el claustre de professorat del centre on impartisca més hores de docència. Així mateix, podrà integrar-se en els claustres dels altres centres.  
4. El claustre de professorat tindrà les funcions següents:  
a) Formular a l'equip directiu i al Consell Escolar propostes per a l'elaboració dels projectes del conservatori i de la Programació General Anual (PGA).  
b) Aprovar i avaluar els aspectes educatius, projectes i recuperació de l'alumnat.  
c) Aprovar les programacions didàctiques.  
d) Fixar criteris referents a l'orientació, tutoria de l'alumnat, avaluació i recuperació de l'alumnat.  
e) Promoure iniciatives en l'àmbit de l'experimentació, de la innovació i de la investigació pedagògica i en la formació del professorat del centre.  
f) Elegir els seus representants en el Consell Escolar del conservatori i participar en la selecció de la direcció en els termes establits en la normativa vigent.  
g) Conèixer les candidatures a la direcció i els projectes de direcció presentats per les persones candidates.  
h) Analitzar i valorar el funcionament general del conservatori, l'evolució del rendiment escolar i els resultats de les avaluacions internes i externes en les quals participe el conservatori.  
i) Informar de les normes d'organització i funcionament del conservatori.  
j) Conèixer la resolució de conflictes disciplinaris i la imposició de sancions i vigilar que aquestes s'atinguen a la normativa vigent.  
k) Proposar mesures i iniciatives que afavorisquen la convivència en el conservatori.  
l) Qualssevol altres que li siguen atribuïdes per les normes d'organització i funcionament del centre o per l'Administració educativa.  
  
  
Article 22. Règim de funcionament dels òrgans de govern col·legiats  
  
1. Els òrgans col·legiats es reuniran, preceptivament en sessió ordinària, una vegada per trimestre i sempre que els convoque la presidència o ho sol·licite almenys un terç dels membres. En aquest últim cas, la presidència realitzarà la convocatòria en el termini màxim de 7 dies comptats des de l'endemà de la petició. La sessió se celebrarà com a màxim en el termini de 15 dies comptats des de l'endemà del lliurament de la petició de convocatòria.  
2. En les reunions ordinàries, la direcció, amb una antelació mínima de quatre dies hàbils, convocarà la sessió i posarà a disposició dels membres de l'òrgan col·legiat la documentació necessària per al seu desenvolupament correcte. Si els assumptes que es vagen a tractar ho requereixen, podran realitzar-se convocatòries extraordinàries amb una antelació mínima de quaranta-huit hores, i sense subjecció a termini previ en els casos d'urgència.  
3. Per a la constitució vàlida dels òrgans col·legiats de govern, així com per a la celebració de les sessions, deliberacions i l'adopció d'acords, es requerirà la presència de la direcció, de la secretaria o, si escau, d'aquells que els substituïsquen i, almenys, de la meitat més un dels membres de l'òrgan col·legiat corresponent, amb dret a vot. Si no existira quòrum, l'òrgan es constituiria en segona convocatòria. En aquest cas, seria suficient l'assistència de la tercera part dels membres, i en qualsevol cas, un nombre no inferior a tres, a més de l'assistència de la direcció i de la secretaria o de les persones que els substituïsquen.  
  
4. La direcció presidirà les sessions, moderarà el desenvolupament dels debats i podrà suspendre-les per causes justificades.  
5. Els acords s'adoptaran per majoria dels vots. No obstant això, la conselleria competent en educació podrà establir una majoria qualificada en determinats procediments.  
6. No podrà ser objecte de deliberació o acord cap assumpte que no conste en l'ordre del dia, llevat que estiguen presents tots els membres de l'òrgan col·legiat i siga declarada la urgència de l'assumpte pel vot favorable de la majoria.  
7. De cada sessió, la secretària redactarà un acta amb els apartats següents: persones que assisteixen, ordre del dia, lloc i durada de la sessió, assumptes principals tractats i acords adoptats.  
8. L'assistència del professorat a les sessions dels òrgans col·legiats de govern que els corresponguen és obligatòria, per la qual cosa les absències tindran el caràcter d'hores lectives als efectes de faltes d'assistència i permisos.  
9. No podrà assistir a aquestes reunions el professorat en situació d'incapacitat temporal, excepte en aquells casos específics que determine la conselleria competent en educació, entre els quals es preveurà l'elecció d'horari, càrrecs directius, membres del Consell Escolar i anàlegs.  
10. En tot allò no previst en aquest decret, respecte al règim de funcionament dels òrgans de govern col·legiats, serà d'aplicació subsidiàriament, el que estiga estipulat en la norma que regula l'organització i funcionament dels centres públics que imparteixen ensenyaments d'Educació Secundària, Batxillerat i Formació Professional, així com en la Llei 40/2015.  
  
  
TÍTOL III  
Òrgans de coordinació docent  
  
CAPÍTOL I  
Disposicions generals  
  
Article 23. Òrgans de coordinació docent  
1. Correspon a la conselleria competent en educació regular el funcionament dels òrgans de coordinació docent i potenciar els equips educatius del professorat que imparteix docència en el mateix curs, així com la col·laboració i el treball en equip del professorat que imparteix docència al mateix alumnat.  
2. En els conservatoris professionals de música i de dansa existiran els següents òrgans de coordinació docent:  
a) Comissió de coordinació pedagògica  
b) Equips docents  
c) Departaments didàctics  
d) Tutories  
e) Altres figures de coordinació, tant específiques per a cada conservatori, així com generals, determinades per la conselleria competent en educació per als ensenyaments no universitaris.  
Així, als conservatoris existiran les següents figures de coordinació:  
  
1) Coordinadora o coordinador de les tecnologies de la informació i comunicació.  
2) Coordinadora o coordinador de formació.  
3) Coordinadora o coordinador d'igualtat i convivència.  
4) Coordinadora o coordinador d'activitats complementàries i extraescolars.  
5) Coordinadora o coordinador d'ensenyaments elementals.  
6) Coordinadora o coordinador d'extensió cultural i promoció artística.  
7) Coordinadora o coordinador del programa de coordinació horària, en el cas de tindre autoritzat el programa.  
La direcció del centre podrà designar altres membres del claustre per a exercir altres tasques necessàries per a l'organització i el bon funcionament del centre.  
Les persones coordinadores participaran en les activitats de formació específica que es programen des de l'òrgan competent en formació del professorat.  
La persona que exercisca alguna d'aquestes coordinacions podrà renunciar per causa justificada, la qual haurà de ser acceptada per la direcció del centre. Així mateix, podrà ser destituïda per la direcció a proposta raonada de la majoria absoluta dels components del claustre i prèvia audiència a la persona interessada.  
3. La composició dels òrgans col·legiats i de coordinació docent s'ajustarà als principis de composició i presència equilibrada entre dones i homes establits per la Llei orgànica 3/2007.  
4. Els conservatoris disposaran d'un nombre global d'hores lectives setmanals perquè les persones que coordinen els equips educatius, les direccions dels departaments i les altres figures de coordinació desenvolupen les seues funcions. Aquest nombre es determinarà per la conselleria competent en matèria d'educació i tindrà en compte la quantitat d'alumnat que tinga en funcionament el conservatori, així com altres característiques singulars.  
5. La direcció del conservatori, en l'exercici de les seues funcions, oït el claustre, disposarà d'autonomia per a distribuir entre les persones designades per a realitzar aquestes funcions el nombre total d'hores que s'assignen al centre per a la coordinació docent.  
  
  
CAPÍTOL II  
Tutories  
  
Article 24. Tutories  
1. L'orientació acadèmica i professional de l'alumnat formarà part de la funció docent. Tot l'alumnat estarà a càrrec d'una tutora o tutor, denominat professor-tutor, que serà la professora o professor d'instrument, veu o especialitat de dansa corresponent.  
2. Les tutores i els tutors dels conservatoris professionals de música disposaran de dues hores complementàries dins dels seus horaris per al desenvolupament de les activitats de tutoria. Una d'aquestes hores estarà dedicada a l'alumnat, i una altra hora es dedicarà a atenció de les mares, pares o tutors legals de l'esmentat alumnat.  
3. Les tutores i els tutors dels conservatoris professionals de dansa disposaran d'una hora lectiva per atendre l'alumnat. Així mateix, tindran una hora complementària, dins dels seus horaris, per al desenvolupament de les activitats d'atenció a mares i pares i representants legals d'alumnat.  
  
Article 25. Funcions de les tutories  
Les funcions de la tutoria seran les següents:  
1. Coordinar i presidir les reunions de l'equip docent i les sessions d'avaluació del seu alumnat.  
2. Realitzar les activitats previstes en el pla d'orientació i acció tutorial.  
3. Conèixer les aptituds i interessos de cada alumna o alumne, a fi d'orientar-lo en el seu procés d'aprenentatge i presa de decisions personals, acadèmiques i professionals.  
4. Coordinar la intervenció educativa del professorat que compon l'equip docent de cada alumna i alumne a càrrec seu.  
5. Coordinar les adaptacions curriculars propostes i elaborades per l'equip docent.  
6. Garantir la coordinació de les activitats d'ensenyament i aprenentatge que es proposen a l'alumnat al seu càrrec, així com participar en la coordinació i desenvolupament de les activitats complementàries.  
  
7. Coordinar el procés d'avaluació contínua de l'alumnat i adoptar, junt amb l'equip docent, les decisions adients sobre l'avaluació, promoció i titulació de l'alumnat, de conformitat amb la normativa que siga aplicable. Les tutores i els tutors, després de cada sessió d'avaluació o quan hi haja circumstàncies que ho aconsellen, informaran l'alumnat, i, si escau, als seus representants legals, sobre el resultat del procés d'aprenentatge, l'evolució de l'alumna o alumne, i el rendiment mostrat en relació amb les seues capacitats i possibilitats.  
  
8. Emplenar la documentació personal i acadèmica de l'alumnat a càrrec seu.  
9. Arreplegar l'opinió de l'alumnat a càrrec seu sobre el procés d'ensenyament i aprenentatge desenvolupat en les distintes matèries, assignatures que conformen el currículum.  
10 Informar l'alumnat, així com les seues mares, pares o representants legals, sobre el desenvolupament del seu aprenentatge i possibilitats acadèmiques i professionals.  
11 Informar a l'alumnat al seu càrrec de tot el que estiga en relació amb les activitats docents, programes, projectes i activitats que desenvolupe el centre.  
12. Col·laborar en el desenvolupament d'un pla d'orientació del conservatori, en els termes que establisca la direcció d'estudis.  
13. Facilitar la comunicació i la cooperació educativa entre el professorat de l'equip docent i les mares i pares o representants legals de l'alumnat. La dita cooperació inclourà l'atenció tutorial amb les mares, pares o representants legals de l'alumnat menor d'edat, i podran intercanviar informació relativa a l'evolució escolar de les seues filles i fills amb el professorat que tinga assignada la tutoria d'aquests de conformitat amb el que a tals efectes s'establisca per la conselleria competent en educació.  
14. Mantindre una relació permanent amb les mares i pares o representants legals de l'alumnat. A tals efectes, l'horari dedicat a les entrevistes amb les mares, pares o representants legals de l'alumnat es fixarà de manera que es possibilite l'assistència d'aquests. Les faltes d'assistència de l'alumnat menor d'edat seran comunicades als seus representants legals per la professora tutora o professor tutor amb una periodicitat setmanal, en cas de reiteració, sense justificació.  
15. Facilitar la integració general de l'alumnat en el centre i fomentar la seua participació en les activitats del conservatori.  
16. Proposar a la vicedirecció la realització d'activitats de caràcter cultural i artístic-musical.  
17. Qualssevol altres que li siguen atribuïdes en el pla d'orientació i acció tutorial del conservatori o per la conselleria competent en educació.  
  
  
CAPÍTOL III  
Equips docents  
  
Article 26. Equips docents  
1. Els equips docents estaran constituïts per tot el professorat que imparteix docència a una alumna o alumne. Seran coordinats per la corresponent tutora o tutor.  
2. Els equips docents tindran les funcions següents:  
a) Dur a terme el seguiment global de l'alumna o alumne i establir les mesures necessàries per a millorar el seu aprenentatge d'acord amb el projecte educatiu del conservatori.  
b) Realitzar de manera col·legiada l'avaluació de l'alumnat, d'acord amb la normativa vigent i amb el projecte educatiu del centre i adoptar les decisions que corresponguen en matèria de promoció i titulació.  
  
c) Garantir que el professorat proporcione a l'alumnat informació relativa a la programació de la matèria, assignatura o, si és el cas, àmbit que imparteix, amb especial referència als objectius, els mínims exigibles i els criteris d'avaluació.  
d) Tractar coordinadament els conflictes que sorgisquen amb l'alumnat, tot establint mesures per a resoldre'ls i sense perjuí de les competències que corresponguen a altres òrgans en matèria de prevenció i resolució de conflictes.  
e) Conèixer i participar en l'elaboració de la informació que, si és el cas, es proporcione a les mares i pares o representants legals de l'alumnat.  
f) Proposar i elaborar les adaptacions curriculars que precise l'alumnat amb necessitats educatives especials, sota la coordinació de la professora o professor que exercisca la tutoria.  
g) Atendre a les i mares i pares o representants legals de l'alumnat d'acord amb el que s'establisca en el pla d'orientació i acció tutorial del conservatori i en la normativa vigent.  
h) Quantes altres es determinen en el pla d'orientació i acció tutorial del centre.  
3. Els equips docents treballaran per a previndre els problemes d'aprenentatge o de convivència que pogueren presentar-se i compartiran tota la informació que siga necessària per a treballar de manera coordinada en el compliment de les seues funcions.  
4. Els equips docents treballaran de forma coordinada a fi que l'alumnat adquirisca les competències i els objectius previstos en els diferents ensenyaments.  
  
   
CAPÍTOL IV  
Departaments didàctics  
  
Article 27. Departaments didàctics  
1. Els departaments didàctics són òrgans de coordinació docent organitzats com a equips de treball per a assolir els objectius establits en la programació didàctica, en el projecte educatiu i en la programació general anual del conservatori. El seu funcionament ha de basar-se en la interacció dels membres que col·laboraran coordinadament en les funcions que aquest òrgan té encomanades.  
2. Cada departament didàctic tindrà una direcció de departament.  
  
Els departaments didàctics estaran compostos per tot el professorat que impartisca l'ensenyament propi de les matèries o assignatures assignades al departament. Estarà adscrit funcionalment a un departament el professorat que, inclús pertanyent a un altre, impartisca alguna matèria o assignatura del primer. Aquesta adscripció funcional habilita aquest professorat a participar en les reunions dels departaments; així i tot, no tindrà efectes respecte al còmput del nombre de membres del departament al qual està funcionalment adscrit.  
  
El professorat que posseïsca més d'una especialitat pertanyerà al departament a què corresponga la plaça que ocupen per concurs de trasllats, amb independència de l'adscripció funcional indicada en el punt anterior.  
  
Article 28. Departaments didàctics dels conservatoris professionals de música  
1. Els departaments didàctics dels conservatoris professionals de música es determinaran fins a un total de nou, d'acord amb la següent distribució:  
a) Departament de Vent Fusta: Flauta travessera, Oboè, Clarinet, Fagot, Saxòfon.  
b) Departament de Vent Metall: Trompeta, Trompa, Trombó i Tuba.  
  
c) Departament de Corda: Arpa, Violí, Viola, Violoncel, Contrabaix i Guitarra.  
d) Departament de Tecla: Piano i Acordió.  
e) Departament de Llenguatge Musical i Veu: Llenguatge Musical, Cor, Cant, Idiomes aplicats al Cant.  
f) Departament d'Agrupacions Instrumentals: Música de Cambra, Orquestra, Banda i Conjunt.  
g) Departament de Percussió i Música Moderna: Percussió, Guitarra elèctrica i Baix elèctric.  
h) Departament de Composició: Fonaments de Composició, Harmonia, Anàlisi, Acompanyament, Història de la Música.  
i) Departament de Música Antiga i d'Instruments autòctons: Flauta de bec, Clavecí, Orgue, Instruments de plectre, Instruments de corda polsada del Renaixement i Barroc, Viola de gamba, Dolçaina i Cant Valencià.  
2. Els departaments estaran constituïts per un mínim de tres docents. Així i tot, la direcció de cada conservatori podrà proposar una distribució de departaments diferent, escoltada la Comissió de coordinació pedagògica, en funció de les especialitats impartides i necessitats organitzatives del propi conservatori, i sempre que el nombre total de departaments de la distribució proposada no supere el que inicialment li correspon amb la distribució anterior. La direcció del conservatori enviarà la decisió adoptada a la direcció territorial amb competències en educació per tal de rebre l'autorització, si és el cas.  
  
3. En els casos d'especialitats o assignatures no incloses en la relació de l'apartat 1, o quan el nombre de docents d'un departament siga inferior a tres, la direcció del conservatori determinarà a quin departament ha d'inscriure cadascú, per raó de la seua afinitat i major eficàcia de la seua integració.  
4. La figura del pianista acompanyant s'integrarà en el departament corresponent a l'especialitat o especialitats en què exercisca la seua labor de suport. Si l'exerceixen en més d'un departament, la direcció del conservatori adscriurà les i els pianistes acompanyants al departament que es considere més convenient, a proposta de la Comissió de Coordinació Pedagògica.  
  
Article 29. Departaments didàctics dels conservatoris professionals de dansa  
1. Els departaments didàctics dels conservatoris professionals de Dansa es determinaran en funció de les especialitats autoritzades i seran els següents:  
a) Departament de Dansa Clàssica  
b) Departament de Dansa Contemporània  
c) Departament de Dansa Espanyola  
d) Departament de Ball Flamenc  
e) Departament de Música i assignatures teòriques.  
2. La figura de músic acompanyant s'integrarà en el departament de música i assignatures teòriques, sense perjuí de l'obligació d'assistir a les reunions dels departaments de les assignatures en què exerceixen la seua activitat quan siga sol·licitada la seua presència; de conformitat amb l'especificat en la normativa vigent.  
3. Si un departament compta amb més de setze docents adscrits, la Comissió de Coordinació Pedagògica podrà optar per proposar a la direcció del conservatori que la direcció del departament mantinga la competència duplicant les hores de dedicació horària al departament, o per constituir-ne dos departaments. La direcció del conservatori enviarà la decisió adoptada a la direcció territorial amb competències en educació per tal de rebre l'autorització, si és el cas.  
  
Article 30. Funcions dels departaments didàctics  
Sota la coordinació i responsabilitat de la direcció de cada departament, els departaments didàctics tindran atribuïdes les funcions següents:  
a) Remetre les oportunes propostes, a través de la direcció del departament, a l'equip directiu per a l'elaboració i modificació, en el seu cas, del projecte educatiu del conservatori i de la programació general anual.  
b) Elaborar, abans del començament de cada curs acadèmic, la programació didàctica dels ensenyaments corresponents, baix la coordinació i direcció de la direcció de departament, i d'acord amb les directrius generals establertes per la Comissió de Coordinació Pedagògica, i garantir la seua coherència amb el projecte educatiu i els projectes curriculars.  
c) Incorporar en les programacions els acords i continguts per a promoure la convivència escolar adoptats en el pla de convivència.  
d) Promoure la investigació educativa i proposar a la direcció d'estudis activitats de formació/ampliació/perfeccionament.  
e) Mantindre actualitzada la metodologia didàctica.  
f) Elaborar, realitzar i avaluar les proves d'accés per a l'alumnat de nou ingrés, així com, si és el cas, les proves extraordinàries per a l'alumnat pendent d'avaluació, d'acord amb el que a tals efectes determine la conselleria competent en educació.  
g) Intervindre, en primera instància, en els processos de reclamació de qualificacions parcials o finals estimades incorrectes, derivades del procés d'avaluació que l'alumnat formule al departament, i dictar els informes pertinents.  
h) Realitzar el seguiment efectiu del desenvolupament de la programació del departament i promoure el desenvolupament d'actuacions que incidisquen en la millora, tant dels processos d'ensenyament i aprenentatge com dels resultats acadèmics de l'alumnat  
i) Proposar els materials curriculars d'acord amb els criteris establits pel claustre de professorat i la utilització de les tecnologies de la informació i la comunicació (TIC), d'acord amb el projecte educatiu del conservatori.  
j) Proposar activitats de formació que promoguen l'actualització didàctica del professorat i la utilització de les tecnologies de la informació i la comunicació, d'acord amb el projecte educatiu del centre.  
  
k) Promoure el treball col·laboratiu entre els membres del departament i entre els diferents departaments a través de projectes que afavorisquen la consecució dels objectius del projecte educatiu del conservatori.  
l) Col·laborar en l'organització i desenvolupament de qualsevol activitat de conservatori aprovada en la programació general anual.  
m) Elaborar una memòria en què s'hi avalue la programació didàctica, el desenvolupament i els resultats obtinguts per l'alumnat en finalitzar el curs acadèmic, tot detallant-hi la relació d'aprovats i suspensos per assignatures, renúncies de matrícula, així com les conclusions que el departament extraga dels resultats i les propostes de millora.  
n) Elaborar i mantindre actualitzat l'inventari del departament en col·laboració amb la secretaria del conservatori, així com, coordinar i controlar el material didàctic a inventariar del departament.  
  
o) Establir, si és el cas, les adaptacions curriculars necessàries per a l'alumnat amb discapacitat.  
p) Triar els llibres de text i materials didàctics complementaris.  
  
q) Proposar a la direcció d'estudis la realització de quantes activitats de caràcter cultural i artístic considere necessàries.  
r) Qualsevol altra funció que li siga atribuïda per la direcció del conservatori o per la conselleria competent en matèria d'educació.  
  
Article 31. Reunions dels departaments didàctics  
1. Finalitzat el curs escolar, els departaments didàctics celebraran les sessions necessàries per a analitzar el resultat de les avaluacions del curs que finalitza i per a elaborar les programacions didàctiques del curs que s'inicia.  
2. Al llarg del curs, els membres del departament celebraran, com a mínim, reunions amb una periodicitat mensual, d'assistència obligatòria. En la confecció de l'horari del professorat del conservatori/centre, s'hi haurà de tindre en consideració que existisca una hora setmanal no lectiva i comuna a tots els membres d'un mateix departament didàctic, de manera que aquests puguen reunir-se.  
3. En les reunions es dedicaran a estudiar el desenvolupament de la programació didàctica en els diferents cursos i assignatures, preparar conjuntament el material necessari, analitzar resultats, consensuar i concretar criteris d'avaluació d'acord amb els objectius del currículum, i quantes altres activitats es determinen.  
4. Donada la diversitat d'assignatures i especialitats, el professorat de cada departament podrà acordar la celebració de reunions específiques, per assignatures, per a tractar tots aquells aspectes referents a l'elaboració i desenvolupament de les distintes programacions didàctiques. Aquestes reunions seran convocades per la direcció del departament, qui traslladarà a la resta de membres del departament la informació relativa a les decisions adoptades.  
5. En finalitzar el període lectiu del curs acadèmic, els departaments didàctics, elaboraran la memòria d'avaluació del desenvolupament de les programacions didàctiques, amb indicació de les correccions necessàries per al pròxim curs, i els resultats obtinguts. La redacció de la memòria serà coordinada per la direcció de cada departament didàctic i serà entregada a la direcció del conservatori abans de l'avaluació ordinària, a fi que puga ser tinguda en compte en l'elaboració i, si és el cas, revisió, del projecte educatiu i en la programació general anual del curs següent.  
6. De totes les reunions celebrades, els departaments didàctics, alçaran acta en la qual hi constaran els acords adoptats en les dites reunions. Les actes hauran de ser elaborades, signades i custodiades per qui exercisca la direcció del departament.  
7. Els departaments realitzaran la valoració trimestral de la programació i les propostes de millora.  
  
Article 32. Nomenament de la direcció del departament didàctic  
1. Els departaments didàctics estaran coordinats i dirigits per una direcció de departament designada per la direcció del centre, oït el departament, preferentment entre el professorat funcionari del cos de professors de música i arts escèniques amb destinació definitiva al conservatori, i que pertanya a alguna de les especialitats del departament.  
  
2. En cas de baixa o absència temporal de la persona que exercisca la direcció del departament didàctic, desenvoluparà les seues funcions per suplència qualsevol altre membre designat per la direcció, oït el departament que podrà formular proposta no vinculant.  
  
3. Les direccions dels departaments didàctics seran designades per la direcció del conservatori, que ho comunicarà a la direcció territorial corresponent, per un termini coincident amb el mandat de l'equip directiu que els va proposar. Els membres de l'equip directiu del conservatori no podran exercir direccions de departament.  
  
Article 33. Funcions de la direcció del departament didàctic  
1. Les funcions de la direcció del departament didàctic són les següents:  
a) Dirigir i coordinar les activitats acadèmiques del departament, atenent l'especificitat dels diferents ensenyaments que ho integren.  
  
b) Representar al departament en la Comissió de Coordinació Pedagògica i davant de l'equip directiu  
del conservatori, havent d'informar tots els membres del departament sobre totes les decisions i acords adoptats pels esmentats òrgans.  
c) Convocar, organitzar i presidir les reunions del departament, així com redactar, firmar i custodiar les actes de cadascuna de les reunions.  
  
d) Garantir i coordinar l'elaboració i revisió de la programació didàctica de les assignatures que s'integren en el departament, establint els terminis i directrius per a la redacció de les programacions, donant a conèixer als membres del seu departament, a principi de curs, la informació de caràcter general relativa a les programacions didàctiques de cada assignatura.  
e) Coordinar la redacció de les programacions didàctiques, la memòria final de curs del departament i l'elaboració de les adaptacions del currículum que, si és el cas, es determinen.  
f) Vetlar pel compliment de les programacions didàctiques i per la correcta aplicació dels criteris d'avaluació en les condicions acordades pel professorat del Departament, segons les directrius de la Comissió de Coordinació Pedagògica.  
g) Participar, com a membre de la Comissió de Coordinació Pedagògica en l'elaboració i modificació, si és el cas, del projecte educatiu del conservatori i de la programació general anual, remetent les oportunes propostes tant a l'equip directiu com al claustre de professorat.  
  
h) Fer pública la informació relativa a la programació dels diferents ensenyaments assignats al departament.  
i) Coordinar l'atenció a l'alumnat amb assignatures no superades corresponents al departament.  
j) Organitzar i supervisar, en coordinació amb la direcció d'estudis, qualsevol tipus de prova per a l'alumnat amb assignatures pendents, així com les proves d'accés.  
k) Col·laborar amb la direcció d'estudis i amb els departaments corresponents en la planificació de les activitats acadèmiques conjuntes.  
  
l) Col·laborar amb l'equip directiu en el foment de les relacions amb altres centres o entitats per a organitzar activitats formatives i activitats complementàries i extraescolars.  
m) Coordinar l'organització dels espais i instal·lacions, proposar l'adquisició de material i d'equipament específic assignat al departament, i vetlar pel seu manteniment, garantint així mateix la conservació i actualització de l'inventari.  
n) Col·laborar en les avaluacions sobre el funcionament i activitats docents que promouen els òrgans de govern del conservatori o l'administració educativa.  
o) Promoure l'avaluació de la pràctica docent del departament i dels distints projectes i activitats d'aquest.  
p) Qualsevol altra funció que li puga ser encomanada per la persona titular de la direcció del conservatori o per la conselleria competent en matèria d'educació, dins del seu àmbit de competències, o pels corresponents reglaments orgànics i disposicions vigents.  
2. La direcció del departament vetlarà que els acords presos s'ajusten a la normativa vigent i siguen conseqüència de les decisions adoptades per l'equip directiu en l'àmbit de les seues competències.  
  
  
Article 34. Cessament de la persona titular de la direcció del departament didàctic  
1. La persona titular de la direcció del departament cessarà en les seues funcions en produir-se alguna de les circumstàncies següents:  
a) Quan, per finalització del seu mandat o per cessament de la persona titular de la direcció que la va proposar, es produïsca l'elecció del nou director o directora.  
b) Renúncia motivada, acceptada per la direcció del centre.  
c) A proposta de la persona titular de la direcció, per mitjà d'informe raonat, oït el claustre de professorat, amb audiència a la persona interessada.  
d) Per trasllat a un altre centre.  
2. Produït el cessament de la persona titular de la direcció del departament, la direcció del centre procedirà a designar la nova persona titular de la direcció del departament. En tot cas, si el cessament s'ha produït per qualsevol de les circumstàncies assenyalades en els paràgrafs b i c de l'apartat 1, el nomenament no podrà recaure en la mateixa professora o en el mateix professor.  
  
  
CAPÍTOL V  
Comissió de Coordinació Pedagògica  
  
Article 35. Comissió de Coordinació Pedagògica  
1. La Comissió de Coordinació Pedagògica (COCOPE) serà el màxim òrgan de coordinació docent del conservatori. Tindrà com a finalitat principal la coordinació de la planificació acadèmica del centre i d'horaris del conservatori amb altres centres educatius, a través de la concreció del currículum en el projecte curricular, així com, en particular, la de les programacions didàctiques en el seu conjunt.  
2. La Comissió de Coordinació Pedagògica estarà integrada per la direcció del conservatori, que actuarà com a presidència; per les direccions d'estudi, per les direccions dels departaments didàctics i per aquelles persones responsables de les coordinacions que la direcció estime oportunes. D'entre els responsables de les direccions dels departaments, actuarà com a secretari aquell de menor edat.  
3. La Comissió de Coordinació Pedagògica es reunirà almenys una vegada al trimestre, havent d'alçar-se acta de cada una de les sessions que celebre aquest òrgan de coordinació. Tots els seus membres tindran l'obligació d'assistir a les reunions que se celebren.  
  
Article 36. Funcions de la Comissió de Coordinació Pedagògica  
La Comissió de Coordinació Pedagògica tindrà les funcions següents:  
a) Formular propostes a l'equip directiu per a l'elaboració de la programació general anual del centre a partir de les propostes dels departaments.  
b) Contribuir al seguiment i avaluació del grau de compliment del projecte educatiu i impulsar plans de millora, en el cas que s'estime necessari com a resultat de les avaluacions.  
c) Establir, a partir de les directrius emanades del claustre de professorat, les normes generals per a l'elaboració de les programacions didàctiques dels departaments, sense perjuí de les competències atribuïdes a aquest en la definició del seu contingut.  
d) Coordinar l'elaboració i responsabilitzar-se de la redacció del projecte curricular dels ensenyaments.  
e) Proposar al claustre de professorat, per a la seua aprovació, els projectes curriculars així com el pla d'avaluació d'aquests.  
f) Coordinar el desenvolupament dels projectes curriculars en la pràctica docent.  
g) Promoure i col·laborar amb la direcció d'estudis en la coordinació de les activitats de formació del professorat.  
h) Preparar junt amb la direcció d'estudis, i proposar posteriorment al claustre, la planificació general de les sessions d'avaluació, el calendari d'exàmens o proves extraordinàries i les directrius per a dur a terme l'acció tutorial.  
i) Establir els criteris pedagògics per a la confecció dels horaris.  
  
j) Establir mecanismes per a garantir la coherència entre el projecte educatiu del conservatori i la programació general anual.  
k) Establir els criteris d'adequada distribució dels recursos pressupostaris destinats a activitats artístiques i culturals entre els departaments; així com elaborar-ne el calendari, partint de les propostes realitzades pels departaments i responsabilitzar-se de la seua publicació.  
  
l) Establir i fer pública la planificació i calendari de totes les activitats a realitzar pel conservatori.  
m) Establir els criteris bàsics sobre els continguts i avaluació de les proves d'ingrés i accés, en relació amb el que disposa la normativa reguladora del currículum.  
n) Establir els criteris bàsics per a la coordinació dels horaris amb altres centres educatius.  
  
  
CAPÍTOL VI  
Altres figures de coordinació  
  
Article 37. Coordinadora o coordinador de les Tecnologies de la Informació i Comunicació  
1. La direcció del centre designarà la coordinadora o coordinador de les Tecnologies de la Informació i les Comunicacions (TIC), preferentment entre els membres del claustre amb plaça definitiva al centre educatiu i amb formació i experiència en l'ús de les TIC, a proposta de la direcció d'estudis i oït el claustre.  
2. Les funcions d'aquesta coordinadora o coordinador seran:  
a) Coordinar l'ús de l'aula o aules d'informàtica del centre.  
b) Vetlar pel manteniment del material informàtic.  
c) Exercir la interlocució amb el Suport i Assistència informàtica (SAI), així com amb l'administració, en els temes relatius a les TIC.  
d) Gestionar, dins de l'aplicació d'inventari TIC proporcionada per l'Administració, el hardware i el software de què disposa el centre, responsabilitzant-se de què estiga localitzat, disponible i en òptimes condicions d'utilització.  
e) Col·laborar en la confecció de l'inventari del material informàtic no inclòs en l'aplicació d'inventari TIC.  
f) Promoure i assessorar el claustre en la integració de les TIC en la tasca docent i la seua incorporació a la planificació didàctica i projectes d'innovació.  
g) Assessorar en matèria informàtica a la resta del professorat i informar de les activitats que es duguen a terme en l'aula o aules d'informàtica.  
h) Conèixer, promoure i assessorar a la comunitat educativa en l'ús de les aplicacions de gestió acadèmica, administrativa i de comunicació que l'Administració fique a l'abast dels centres educatius.  
i) Conèixer i assessorar a la comunitat educativa sobre la normativa i ordenació reguladora de l'ús de les TIC al centre.  
j) Col·laborar en el disseny del Pla de Formació assessorant el claustre, i específicament a la figura de la coordinació de formació, per a realitzar l'anàlisi de les necessitats formatives del claustre quant a l'àmbit TIC es refereix.  
k) Assessorar a la secretaria del centre en la seua funció d'atendre i difondre els requisits normatius perquè el centre complisca la normativa vigent en protecció de dades als procediments administratius i en la compartició d'informació mitjançant les tecnologies de la informació i la comunicació.  
l) Qualsevol altra que l'Administració educativa determine en el seu àmbit de competències.  
  
Article 38. Coordinadora o coordinador de formació  
1. La direcció del centre designarà una professora o professor responsable de la coordinació de formació del professorat del centre entre el professorat del claustre, preferentment entre els membres amb plaça definitiva al centre educatiu, a proposta de la direcció d'estudis i oït el claustre.  
2. Les funcions de la coordinadora o coordinador de formació seran:  
  
a) Detectar les necessitats de formació del claustre, tant en l'àmbit del projecte educatiu de centre i del pla d'actuació per a la millora com en l'àmbit de les necessitats individuals del professorat.  
  
b) Coordinar la formació del professorat dins del pla anual de formació del professorat.  
c) Redactar la proposta del Programa anual de formació sobre la base de les necessitats detectades, de les recomanacions dels coordinadors de cicle i d'equips docents, de les línies estratègiques generals del pla anual de formació permanent del professorat i de l'avaluació del disseny i execució del programa anual de cursos anteriors.  
d) Coordinar amb el centre de formació, innovació i recursos per al professorat de referència les actuacions necessàries per a la posada en marxa i seguiment d'aquelles activitats de formació en l'àmbit del centre, que hagen sigut aprovades per l'Administració.  
e) Col·laborar amb l'equip directiu en l'avaluació de la realització del Programa anual de formació proposat pel centre, tant en la seua execució com en la millora dels resultats de l'alumnat.  
f) Qualsevol altra que l'Administració educativa determine en el seu àmbit de competències.  
  
Article 39. Coordinador o coordinadora d'igualtat i convivència  
1. La direcció del centre designarà una persona responsable de la coordinació d'igualtat i convivència entre el professorat del claustre, preferentment entre els membres amb formació en aquest àmbit de treball i destinació definitiva al conservatori, a proposta de la direcció d'estudis i oït el claustre.  
2. Les funcions del coordinador o coordinadora d'igualtat i convivència són:  
a) Coordinar les actuacions d'igualtat entre homes i dones referides en la Resolució de les Corts, núm. 98/IX, del 9 de desembre de 2015 i seguint les directrius del pla director de Coeducació i del I Pla d'igualtat impulsats per la conselleria competent en educació.  
  
b) Coordinar les actuacions específiques en els centres educatius establides en l'article 24 de la Llei 23/2018, de 29 de novembre, de la Generalitat, d'igualtat de les persones LGTBI, per a garantir que totes les persones que conformen la comunitat educativa puguen exercir els drets fonamentals que empara la legislació autonòmica, estatal i internacional.  
c) Col·laborar amb la direcció del centre i amb la Comissió de coordinació pedagògica en l'elaboració, desenvolupament i avaluació del pla d'igualtat i convivència del centre, tal com estableix la normativa vigent.  
d) Coordinar les actuacions previstes en el pla d'igualtat i convivència.  
e) Formar part de la comissió d'inclusió, d'igualtat i convivència del Consell Escolar del centre.  
f) Treballar conjuntament amb la persona coordinadora de formació del centre en la confecció del pla de formació del centre en matèria d'igualtat i convivència.  
g) Qualsevol altra que l'Administració educativa determine en el seu àmbit de competències.  
  
Article 40. Coordinador o coordinadora d'activitats complementàries i extraescolars  
1. La direcció del centre designarà un professor o professora responsable d'aquesta coordinació d'activitats complementàries i extraescolars entre el professorat del claustre, preferentment entre els membres amb plaça definitiva al centre educatiu, a proposta de la direcció d'estudis i oït el claustre.  
2. Per tal de definir les funcions de l'esmentada coordinació, cal enumerar de forma específica la consideració d'activitat complementària així com extraescolar en l'àmbit dels conservatoris:  
a) Són considerades activitats complementàries les organitzades pel conservatori durant l'horari escolar, d'acord amb el seu desenvolupament curricular, i que poden tindre un caràcter diferenciat de les pròpiament lectives de moment, espais o recursos que utilitzen. Es consideraran també activitats complementàries aquelles l'inici o finalització de les quals es produïsca dins de la jornada escolar, encara que la totalitat de l'activitat no es desenvolupe dins d'aquesta jornada.  
b) Són de caràcter gratuït, i poden realitzar-se dins de l'horari de permanència obligada de l'alumnat en aquest, com a complement de l'activitat escolar, en les quals poden participar el conjunt de l'alumnat de distints grups, cursos o nivells educatius.  
c) El conservatori arbitrarà les mesures necessàries per a atendre educativament l'alumnat que no participe en elles, tenint en compte que aquestes activitats es realitzen dins de l'horari escolar.  
d) En el cas d'activitats complementàries que exigisquen l'eixida del conservatori d'algun alumne menor d'edat, es requerirà la corresponent autorització firmada dels seus pares/mares o tutors.  
e) Són avaluables i per tant, l'alumnat o, si és el cas, les seues pares/mares o tutors, hauran de ser informats.  
f) Es consideren activitats extraescolars les encaminades a potenciar l'obertura del conservatori al seu entorn i a procurar la formació integral de l'alumnat en aspectes referits a l'ampliació del seu horitzó cultural, la preparació per a la seua inserció en la societat o l'ús del temps lliure.  
  
g) Les activitats extraescolars es realitzaran abans o després de l'horari lectiu de permanència obligada de l'alumnat, sense detriment de l'horari lectiu que tinguen establit.  
h) La participació en les activitats extraescolars tindrà caràcter voluntari per a tot l'alumnat del centre. No implicarà cap discriminació per a l'alumnat que no hi desitge participar.  
i) Les activitats extraescolars no podran contindre ensenyaments inclosos en la programació docent de cada curs, ni podran ser susceptibles d'avaluació a efectes acadèmics de l'alumnat.  
j) En cada centre es constituirà una coordinació d'activitats complementàries i extraescolars que estarà encarregada de promoure, organitzar i facilitar aquest tipus d'activitats.  
k) La persona que ostente aquesta coordinació haurà de participar, si existeix, a la comissió d'activitats extraescolars del Consell Escolar.  
l) Les activitats extraescolars i complementàries que es programen als conservatoris s'hauran d'incloure en la PGA.  
m) El claustre de docents i les associacions d'alumnes tindran competència per realitzar propostes en tot allò relatiu a activitats complementàries i extraescolars, de la mateixa forma que les associacions de mares i pares d'alumnat.  
n) Les activitats extraescolars i complementàries que apareixen en la PGA seran organitzades i realitzades pel centre, per associacions col·laboradores, o en col·laboració amb les corporacions locals; no discriminaran cap membre de la comunitat educativa i no tindran ànim de lucre.  
o) Tota activitat extraescolar o que es realitze fora del centre haurà de requerir, per a la participació de cada alumne/a, menor d'edat, l'autorització prèvia dels pares/mares o representants legals d'aquests.  
  
p) Totes les característiques específiques de las activitats extraescolars i complementàries hauran de descriure detalladament en la programació general anual.  
q) El centre regularà les mesures necessàries per atendre educativament a l'alumnat que no participe en aquelles, quan aquestes activitats es realitzen dins de l'horari escolar.  
r) Són avaluables quan, a criteri del professorat, la realització de les activitats siga un indicador del compliment dels objectius generals i específics dels ensenyaments professionals de música i els criteris d'avaluació, de les quals mantindrà informat a l'alumnat o, en el seu cas, als pares/mares o tutors.  
3. La coordinació d'activitats complementàries i extraescolars té les següents funcions:  
a) Col·laborar en l'elaboració de la programació anual d'activitats complementàries i extraescolars en les quals s'arreplegaran les propostes dels diferents sectors de la comunitat educativa, dins de l'àmbit curricular de les matèries.  
b) Elaborar i donar a conèixer la informació relativa a aquestes activitats.  
c) Coordinar les activitats complementàries de cada departament didàctic.  
d) Col·laborar en la coordinació de l'execució de la distribució dels recursos econòmics destinats pel Consell Escolar a les activitats complementàries i extraescolars.  
e) Coordinar l'organització dels viatges d'estudis, els intercanvis escolars, els programes d'internacionalització i qualsevol tipus de viatges que es realitzen amb l'alumnat.  
f) Col·laborar en l'organització dels actes, que es duen a terme en el centre, de caràcter cultural arreplegats en la programació anual.  
g) Realitzar la memòria final de curs de les activitats realitzades.  
  
  
Article 41. Coordinador o coordinadora d'ensenyaments elementals  
1. La coordinació d'ensenyaments elementals existirà en aquells conservatoris que oferisquen ensenyaments elementals i professionals. La persona responsable d'aquesta coordinació serà designada per la direcció del conservatori, preferentment entre el personal funcionari amb destinació definitiva al conservatori i docència als ensenyaments elementals, a proposta de la direcció d'estudis i oït el claustre.  
2. La coordinació d'Ensenyaments Elementals tindrà les següents funcions:  
a) Participar en l'elaboració i redacció del projecte educatiu.  
b) Elaborar el pla d'informació dirigit als pares, mares i tutors legals i a l'alumnat que s'ha incorporat als ensenyaments elementals i/o professionals de música, per informar de les característiques.  
  
c) Coordinar les reunions del professorat d'ensenyaments elementals.  
d) Col·laborar en la coordinació del pla d'acció tutorial.  
e) Col·laborar amb la direcció d'estudis en la coordinació amb els centres adscrits a efectes d'escolarització.  
f) Col·laborar en el disseny de la prova d'accés als ensenyaments professionals, així com en la prova d'obtenció directa del certificat d'ensenyaments elementals.  
  
Article 42. Coordinador o coordinadora d'extensió cultural i promoció artística  
1. La direcció de centre, atenent criteris pedagògics i organitzatius, podrà disposar d'una coordinació específica perquè la promoció, organització i coordinació de les activitats d'extensió cultural i promoció artística s'assignen a una coordinació específica.  
2. La persona responsable de la coordinació d'extensió cultural i promoció artística promourà, coordinarà i organitzarà la realització d'aquestes activitats en col·laboració amb els departaments de coordinació didàctica. Les activitats que es programen des d'aquesta coordinació s'hauran d'incloure en la PGA.  
3. La coordinació d'extensió cultural i promoció artística comptarà amb una persona que serà designada per la direcció del conservatori, preferentment, entre els funcionaris amb destinació definitiva al conservatori, a proposta de la direcció d'estudis i oït el claustre.  
  
4. La coordinació d'extensió cultural i promoció artística exercirà les seues funcions en coordinació i vistiplau de la vicedirecció, i en col·laboració amb els tutors i tutores, amb les direccions dels departaments de coordinació didàctica, amb l'associació de l'alumnat, associació de mares i pares d'alumnat, i amb qui ostente la representació de la corporació municipal en el Consell Escolar del conservatori.  
  
  
Article 43. Coordinador o coordinadora del programa de coordinació horària  
1. La coordinació del programa de coordinació horària existirà en aquells conservatoris que s'haja autoritzat un programa de coordinació horària, entre el mateix conservatori i un o diversos centres d'ensenyaments de règim general. La persona responsable d'aquesta coordinació serà designada per la direcció del conservatori, preferentment entre el personal funcionari amb destinació definitiva al conservatori.  
  
2. Les funcions del coordinador o coordinadora del programa de coordinació horària seran:  
a) Proposar a l'equip directiu el disseny horari per a garantir l'optimització del temps lectiu en ambdós ensenyaments.  
  
b) Fer un seguiment de l'alumnat que està integrat en el programa  
c) Coordinar la redacció de la memòria anual del Programa coordinació horària, i remetre-la, durant el mes de juliol, a la corresponent direcció territorial competent en matèria d'educació.  
d) Qualsevol altra tasca encomanada per la direcció del conservatori, i relacionada amb el programa de coordinació horària.  
  
  
TÍTOL IV  
Òrgans de participació  
  
CAPÍTOL I  
Associacions de mares i pares i d'alumnat  
  
Article 44. Associació de mares i pares d'alumnat  
1. En els conservatoris professionals de música i de dansa podran existir les associacions de mares i pares d'alumnat. Aquestes són entitats per a la participació i col·laboració en el funcionament dels centres educatius, a través dels òrgans que els són propis:  
a) La presidència de l'associació de mares i pares d'alumnat legalment constituïda en el centre.  
b) La junta directiva de l'associació de mares i pares d'alumnat legalment constituïda en el centre.  
2. La presidència de les associacions de mares i pares d'alumnat, com a òrgan de l'entitat per a la participació i col·laboració en el funcionament del centre, treballarà de forma coordinada amb l'equip directiu d'aquest en l'exercici de les funcions que se citen en aquesta norma.  
  
3. Les juntes directives de les associacions de mares i pares d'alumnat, com a òrgans de l'entitat per a la participació i col·laboració en el funcionament del centre, es regiran en el seu funcionament intern o, elecció i duració del seu mandat pel que establisquen els seus estatuts i les disposicions legals vigents.  
4. Als efectes de la participació de les associacions de mares i pares d'alumnat regulada en aquest títol, la conselleria competent en educació certificarà, si és el cas, que els estatuts d'aquestes complixen els requisits legalment establits.  
5. El president o presidenta de l'associació de mares i pares d'alumnat, com a òrgan de l'entitat per a la participació i col·laboració en el funcionament del centre, podrà:  
a) Col·laborar amb l'equip directiu per al bon funcionament del centre.  
b) Presentar al Consell Escolar propostes per a facilitar i fomentar la participació coordinada de tota l'activitat educativa en la vida del centre.  
c) Participar, segons es determine, en els procediments d'avaluació del funcionament de les distintes activitats i projectes del centre i col·laborar en les avaluacions externes.  
d) Proposar a la comunitat escolar actuacions que afavorisquen les relacions entre els distints col·lectius que la integren i milloren la convivència en el centre.  
e) Facilitar l'execució coordinada de les decisions del Consell Escolar en l'àmbit de la seua responsabilitat.  
f) Proposar criteris per a l'elaboració del projecte de pressupost.  
g) Elaborar propostes per al projecte educatiu del centre, la programació general anual i la memòria de fi de curs.  
h) Aquelles altres funcions que s'establisquen reglamentàriament.  
6. La junta directiva de l'associació de mares i pares d'alumnat del centre, com a òrgan de l'entitat per a la participació i col·laboració en el funcionament d'aquest, podrà:  
a) Elevar al Consell Escolar proposta per a l'elaboració del projecte educatiu i de la programació general anual.  
b) Informar el Consell Escolar d'aquells aspectes del funcionament del centre que considere oportú.  
c) Informar els mares i pares o representants legals de l'alumnat, de les activitats que estiga desenvolupant.  
d) Rebre informació del Consell Escolar sobre els temes tractats en aquest, així com rebre l'ordre del dia de les convocatòries de les seues reunions a fi de l'elaboració, si és el cas, de propostes.  
e) Elaborar informes per al Consell Escolar a iniciativa pròpia o a petició d'aquest.  
f) Elaborar propostes de modificació del Reglament de Règim Intern.  
g) Rebre un exemplar del projecte educatiu i, si és el cas, de les seues modificacions, així com un exemplar de la Programació General Anual.  
h) Fomentar la col·laboració entre les mares, pares o representants legals de l'alumnat i alumnat del conservatori per al bon funcionament d'aquest.  
i) Participar, segons es determine, en els procediments d'avaluació de les distintes activitats i projectes del centre i col·laborar en les avaluacions externes del seu funcionament.  
j) Conéixer els resultats acadèmics i la valoració que d'aquests realitza el Consell Escolar.  
k) Rebre informació sobre els llibres de text i els materials didàctics adoptats pel centre.  
l) Utilitzar les instal·lacions del centre en els termes que s'establisca.  
m) Formular propostes per a la realització d'activitats extraescolars que, en cas de ser acceptades, hauran de figurar en la programació general anual.  
  
Article 45. Associació d'alumnat  
1. En els centres podran existir associacions d'alumnes. Aquestes són entitats per a la participació i col·laboració en el funcionament dels centres educatius.  
2. Als efectes de la participació de les associacions d'alumnes regulada en aquest títol, la conselleria competent en educació certificarà, si és el cas, que els estatuts d'aquestes compleixen els requisits legalment establits.  
3. Les associacions d'alumnes del conservatori, amb vista a la participació i col·laboració en el funcionament del centre podran, a través dels òrgans que li són propis:  
a) Col·laborar en les activitats educatives del centre.  
b) Elevar al Consell Escolar propostes per a l'elaboració del Projecte Educatiu, de la Programació General Anual i del pressupost del centre.  
c) Informar el Consell Escolar i a l'equip directiu d'aquells aspectes del funcionament del centre que consideren oportú.  
d) Informar tots els membres de la comunitat educativa de les activitats que estiguen desenvolupant.  
e) Rebre informació del Consell Escolar sobre els temes tractats en aquest, així com rebre l'ordre del dia de les sessions del dit consell abans de la seua realització, amb l'objecte de poder elaborar propostes.  
  
f) Elaborar informes per al Consell Escolar a iniciativa pròpia o a petició d'aquest.  
g) Elaborar propostes de modificació del reglament de règim interior.  
h) Rebre un exemplar del projecte educatiu, dels projectes curriculars d'etapa, si és el cas, de les seues modificacions, així com un exemple de la programació general anual.  
i) Fomentar la col·laboració entre mares i pares o representants legals, alumnat i professorat del conservatori.  
j) Col·laborar amb l'equip directiu per al bon funcionament del centre.  
k) Participar, segons es determine, en els procediments d'avaluació de les distintes activitats i projectes del centre i col·laborar en les avaluacions externes del seu funcionament.  
l) Conèixer els resultats acadèmics globals i la valoració que d'aqeusts realitza el Consell Escolar.  
m) Rebre informació sobre els llibres de text i els materials didàctics curriculars adoptats pel conservatori.  
n) Utilitzar les instal·lacions del centre en els termes que s'establisca.  
o) Formular propostes per a la realització d'activitats complementàries i extraescolars.  
  
  
CAPÍTOL II  
Inserció en l'entorn dels conservatoris  
  
Article 46. Inserció en l'entorn sociocultural  
1. Els conservatoris han de facilitar el coneixement de la seua oferta formativa, amb especial atenció a les actuacions i resta de programes d'accés públic, al seu entorn més immediat de manera que siguen centres d'oferta socioeducativa permanent a l'abast de la ciutadania.  
  
2. A fi de promoure l'obertura dels conservatoris a tot tipus de persones que estiguen interessades, els conservatoris podran col·laborar amb diferents xarxes de voluntariat, associacions culturals o altres agents públics, prèvia autorització del Consell Escolar, per tal de garantir la reciprocitat de cultures entre els diferents col·lectius d'aprenents de música i dansa i fomentar els valors culturals i de cohesió social.  
3. Els conservatoris mantindran relacions fluides amb els centres de treball de l'entorn a fi de promoure nous concerts de col·laboració i poder facilitar una bona inserció laboral de l'alumnat.  
4. La conselleria competent en educació difondrà l'oferta formativa dels conservatoris a través dels mitjans de comunicació de què dispose.  
  
  
  
TÍTOL V  
Autonomia pedagògica i curricular, d'organització i gestió  
  
CAPÍTOL I  
Autonomia pedagògica i d'organització  
  
Article 47. Disposicions generals  
1. Els conservatoris professionals de Música i de Dansa comptaran amb autonomia pedagògica, d'organització i de gestió per a poder dur a terme models de funcionament propis, en el marc determinat per la normativa vigent.  
2. Els models de funcionament propis, que podran contemplar plans de treball, formes d'organització, agrupaments de l'alumnat, criteris pedagògics i organitzatius per a la determinació dels òrgans de coordinació docent, ampliació de l'horari escolar o projectes d'innovació i investigació, s'orientaran a afavorir l'èxit escolar de l'alumnat i la disminució de l'abandó educatiu primerenc.  
3. El model de gestió organitzativa i pedagògica es concretarà mitjançant els corresponents projectes educatius, curriculars i el reglament de règim intern que constituirà el pla de centre, que, en tot cas, sempre atendran al que disposa la normativa bàsica.  
4. L'autonomia, la participació, la responsabilitat i el control social i institucional constitueixen elements determinants del funcionament i la gestió dels conservatoris.  
5. Els conservatoris professionals hauran de rendir comptes a la comunitat educativa i a l'Administració educativa de la seua gestió, així com dels resultats obtinguts.  
6. La conselleria competent en educació dotarà als conservatoris de titularitat de la Generalitat de recursos humans i materials que possibiliten l'exercici de la seua autonomia. En l'assignació dels dits recursos, es tindran en compte les característiques del conservatori, així com de l'alumnat a qui atén.  
  
Article 48. Autonomia pedagògica i curricular  
1. Els equips docents dels centres concretaran i completaran el currículum dels ensenyaments elementals i/o professionals de música i dansa per mitjà de l'elaboració del projecte educatiu del seu centre.  
2. Els conservatoris disposaran d'autonomia per definir el projecte de gestió, que es concretarà, mitjançant els corresponents projectes educatius, curriculars i les normes d'organització i funcionament, dins de la normativa vigent.  
3. Els conservatoris, en l'exercici de la seua autonomia, podran adoptar experimentacions, plans de treball, projectes d'innovació educativa, i formes d'organització o ampliació de l'horari escolar, tipificant els recursos necessaris, sempre amb l'autorització prèvia de la conselleria competent en educació, comptant amb els informes que aquesta estipule per l'esmentada autorització.  
  
Article 49. El pla de centre  
1. El projecte educatiu de centre (PEC), el projecte de gestió (PGC) i les normes d'organització i funcionament (reglament de règim intern) constitueixen el pla de centre.  
2. El Pla de centre serà elaborat i aprovat per la direcció del centre, amb informe previ del Consell Escolar del centre, sense perjuí de les funcions atribuïdes al Claustre de Professorat. En la seua elaboració, l'equip directiu comptarà amb la col·laboració i implicació de la comissió de coordinació pedagògica i d'altres òrgans de coordinació docent. L'equip directiu tindrà en compte les propostes realitzades pels diferents sectors de la comunitat educativa.  
3. El claustre de professorat formularà propostes a l'equip directiu per a l'elaboració del Pla de centre, establirà criteris referents a l'orientació i tutoria de l'alumnat, informarà del reglament de règim intern i aprovarà i avaluarà els aspectes educatius del Pla de centre.  
  
4. El Pla de centre definirà els objectius particulars que el conservatori es propose assolir de forma contextualitzada.  
5. El Pla del centre tindrà caràcter plurianual, obligarà tot el personal del conservatori i vincularà la comunitat educativa d'aquest. Es podrà actualitzar o modificar, si escau, després dels processos d'autoavaluació, a proposta de la direcció en funció del seu projecte.  
6. El Pla de centre serà públic i es facilitarà el seu coneixement per la comunitat educativa i ciutadania en general.  
  
Article 50. El projecte educatiu  
1. El projecte educatiu constitueix els senyals d'identitat del conservatori i expressa l'educació que desitja i desenvoluparà en unes condicions concretes, de manera que haurà de contemplar els valors, els objectius i les prioritats d'actuació, no limitant-se només als aspectes curriculars, sinó també a aquells altres que, des d'un punt de vista cultural, fan del conservatori un element dinamitzador de la regió on està ubicat.  
2. El projecte educatiu definirà els objectius particulars que el conservatori es proposa assolir, partint de la seua realitat i prenent com a referència la normativa base vigent, sobre els principis que orienten cadascú dels ensenyaments que s'imparteixen al conservatori i les corresponents prescripcions sobre el currículum.  
3. El projecte educatiu abordarà, almenys, els següents aspectes:  
a) Objectius propis per a la millora del rendiment escolar i la continuïtat de l'alumnat en el sistema educatiu.  
b) Línies generals d'actuació pedagògica.  
c) Coordinació i concreció dels continguts curriculars, integrant la igualtat de gènere com un objectiu primordial.  
d) Els criteris pedagògics per a la determinació dels òrgans de coordinació docent del conservatori, de conformitat amb el nombre total d'hores que, a aquests efectes, s'establisca per ordre de la persona titular de la conselleria competent en matèria d'educació.  
e) Els procediments i criteris d'avaluació, promoció de l'alumnat i titulació de l'alumnat.  
f) La forma d'atenció a la diversitat de l'alumnat.  
g) L'organització de les activitats de recuperació per a l'alumnat amb matèries o assignatures pendents d'avaluació positiva.  
h) El pla d'orientació i acció tutorial.  
i) El procediment per a subscriure compromisos educatius i de convivència amb les mares i pares, d'acord amb les directrius de la conselleria competent en educació.  
j) El pla de convivència a desenvolupar per previndre l'aparició de conductes contràries a les normes de convivència i facilitar un adequat clima escolar.  
k) Les directrius del pla de formació del professorat.  
l) Els criteris per a organitzar i distribuir el temps escolar, així com els objectius i programes d'intervenció per desenvolupar programes de coordinació horària amb els centres d'ensenyaments de règim general.  
  
m) Els procediments d'avaluació interna.  
n) Els criteris per a establir els agrupaments de l'alumnat i l'assignació de les tutories, d'acord amb les línies generals d'actuació pedagògica del conservatori i orientats a afavorir l'èxit escolar de l'alumnat.  
  
o) Si és el cas, els criteris per a determinar l'estratègia d'oferta d'assignatures optatives, sempre que compten amb el vistiplau de la conselleria competent en educació.  
p) Els criteris generals per a l'elaboració de les programacions didàctiques dels ensenyaments.  
q) Qualsevol altra que li puga ser encomanada per la conselleria competent en educació, dins del seu àmbit de competències, o pels corresponents reglaments orgànics i disposicions vigents.  
4. El professorat, el personal d'administració i serveis, i les associacions de l'alumnat i de mares i pares de l'alumnat podran realitzar suggeriments i aportacions en el procés d'elaboració del projecte educatiu.  
  
5. Els conservatoris aprovaran els seus projectes educatius, que s'hauran de fer públics per poder facilitar el coneixement al conjunt de la comunitat educativa. Així mateix, correspon a les administracions educatives contribuir al desenvolupament del currículum afavorint l'elaboració de models oberts de programació docent i de materials didàctics que atenguen les diferents necessitats de l'alumnat i del professorat.  
  
  
  
CAPÍTOL II  
Gestió dels conservatoris  
  
Article 51. El projecte de gestió  
1. El projecte de gestió dels conservatoris d'ensenyaments artístics professionals de música i de dansa arreplegarà l'ordenació i utilització dels recursos del conservatori, tant materials com humans.  
  
2. Els conservatoris professionals disposaran d'autonomia en la seua gestió econòmica en els termes establits en la normativa vigent, en les Lleis de Pressupostos de la Generalitat i en la normativa complementària per la qual es regule i desenvolupe l'activitat i autonomia de la gestió econòmica dels centres docents públics no universitaris de la Comunitat Valenciana. En tot cas, els conservatoris professionals de música i de dansa, garantiran la coherència del projecte de gestió amb els principis educatius expressats en el projecte educatiu i desenvolupats en la programació general anual.  
3. El projecte de gestió inclourà, almenys, els aspectes següents:  
a) Criteris per a l'elaboració del pressupost anual del conservatori i per a la distribució dels ingressos entre les distintes partides de despeses.  
b) Mesures per a la conservació i renovació de les instal·lacions i de l'equipament escolar.  
c) Criteris per a l'obtenció d'ingressos derivats de la prestació de serveis diferents dels gravats per taxes així com altres fons procedents d'ens públics, privats o particulars. Tot això sense perjuí que reben de l'Administració competent els recursos econòmics per al compliment dels seus objectius.  
d) Criteris per a l'elaboració de l'inventari anual general del conservatori.  
e) Comte anual de gestió i projecte de pressupost econòmic.  
f) Qualsevol altres aspectes relatius a la gestió econòmica del conservatori no previstos en la normativa vigent, a la qual, en tot cas, haurà de supeditar-se.  
5. Tots els conservatoris professionals de música i de dansa dissenyaran les pàgines web del seu centre i utilitzaran el programa oficial de gestió acadèmica, seguint les directrius i normativa que s'establisquen des de la conselleria competent en matèria d'educació.  
6. Sense perjuí que tots els conservatoris reben els recursos econòmics necessaris per a complir els seus objectius amb criteris de qualitat, aquests podran obtindre recursos complementaris, amb l'aprovació prèvia del Consell Escolar del centre i en la forma i pel procediment que per l'Administració es determine reglamentàriament. Els dits recursos hauran de ser aplicats a les seues despeses de funcionament i no podran provindre de les activitats dutes a terme per les associacions de mares i pares i d'alumnes en compliment dels seus fins.  
  
7. Les conselleries competents en hisenda i educació determinaran l'estructura i periodicitat del compte de gestió que els conservatoris han de rendir davant la conselleria competent en educació, i s'estableix el procediment de control i registre de les actuacions derivades de l'activitat econòmica dels centres. Així mateix, s'acolliran als programes de registre de gestió que s'establisquen des de la conselleria competent en educació.  
8. L'aprovació del projecte de pressupost dels conservatoris per a cada curs escolar, així com la justificació del seu compte de gestió són competència del Consell Escolar. En el cas de la justificació del compte, es realitzarà a través d'una certificació del dit Consell Escolar sobre l'aplicació donada als recursos totals, que substituirà els justificants originals, els quals, junt amb tota la documentació, estaran a disposició de la conselleria competent en educació.  
  
9. Els pressupostos anuals i els comptes de gestió formaran part del projecte de gestió.  
10. Els centres hauran d'utilitzar el procediment informàtic de gestió que la conselleria competent en educació dictamine, si n'hi haguera.  
  
  
Article 52. Programació general anual  
1. La Programació general anual (PGA) arreplega el conjunt d'activitats i ensenyaments previstos per al període d'un curs escolar, i constitueix un instrument de planificació global de validesa anual per al conservatori.  
2. L'elaboració de la Programació general anual serà coordinada per l'equip directiu i aprovat per la direcció i tindrà en compte les deliberacions i acords del claustre de professorat i l'avaluació de la Programació general anual corresponent al curs anterior.  
  
3. La PGA estarà constituïda pel conjunt d'actuacions derivades de les decisions adoptades en el projecte educatiu elaborat en el centre i la concreció del currículum. Arreplegarà tots els aspectes relatius a l'organització i funcionament del conservatori, inclosos els projectes, el currículum, les normes i els plans d'actuació acordats i aprovats, incloent el pla de convivència i igualtat. La PGA constitueix, per tant, la concreció dels criteris i orientacions generals per a cada curs escolar.  
  
4. La programació general anual, una vegada efectuada, serà elevada al Consell Escolar per a la seua revisió. A continuació, es farà pública i quedarà en la secretaria dels conservatoris, i quedarà a disposició de la Inspecció d'Educació i de qualsevol membre de la comunitat educativa que la sol·licite. La direcció dels conservatoris haurà de remetre un exemplar de la Programació general anual a la direcció territorial competent en matèria d'educació en els terminis que es determinen des de la conselleria competent en educació, adjuntant-hi còpia de l'acta de la sessió del Consell Escolar en què s'haja aprovat.  
5. La Programació general anual del conservatori inclourà, almenys:  
a) L'horari general del conservatori i els criteris pedagògics per a la seua elaboració establits pel claustre de professorat, d'acord amb la normativa vigent, amb especificació de l'horari dedicat a activitats lectives, i complementàries.  
b) La programació didàctica de les assignatures amb inclusió, si és el cas, de les assignatures optatives que s'impartiran, d'acord amb la normativa vigent. En aquestes programacions didàctiques s'arreplegaran els aspectes següents:  
1) Els objectius, competències, continguts i criteris d'avaluació de cadascuna de les assignatures i especialitats pròpies de cada departament.  
2) La distribució temporal dels continguts durant el curs.  
3) Les decisions de caràcter general sobre la metodologia didàctica que s'aplicarà, així com els materials i recursos que s'hagen d'utilitzar.  
  
4) Els procediments i instruments que s'aplicaran per a l'avaluació de l'aprenentatge de l'alumnat, d'acord amb els criteris d'avaluació establits.  
5) Els criteris de promoció, amb especial referència als mínims exigibles i als criteris de qualificació.  
6) Les activitats de recuperació per a l'alumnat amb assignatures pendents de cursos anteriors, en els casos en què siga procedent.  
7) Les mesures d'atenció a la diversitat, si és el cas, per a l'alumnat que ho requerisca.  
8) La concreció dels acords i continguts per a promoure la convivència escolar adoptats en el pla de convivència.  
9) La programació de les activitats acadèmiques conjuntes amb altres departaments que afecten diverses especialitats o assignatures.  
10) Les activitats artístiques curriculars, complementàries i extraescolars, que es pretenguen realitzar des del mateix departament o en coordinació amb altres.  
11) En el cas de departaments d'especialitats o assignatures instrumentals, les audicions o recitals que el departament estime necessari que l'alumnat haja de realitzar durant el curs. Quant a les assignatures teòriques i teòric-pràctiques, els treballs i altres activitats que el departament estime que l'alumnat cal que realitze durant el curs.  
12) Les propostes dels departaments didàctics per a les proves d'aptituds i d'accés als ensenyaments elementals i professionals.  
13) Els indicadors d'avaluació.  
c) El programa anual de les activitats complementàries i extraescolars del centre des de principi de curs per a l'alumnat, sense perjuí de posteriors variacions que pogueren ser autoritzades pel Consell Escolar, incloent-hi el calendari d'audicions i concerts que es realitzaran al llarg del curs acadèmic. Així mateix, aquestes audicions i concerts, així com les diferents activitats culturals organitzades des del centre d'ensenyaments de música i dansa, hauran de ser comunicades per part de la direcció del centre a la Inspecció d'Educació i difondre-les als diferents organismes del seu àmbit d'actuació (ajuntament, teatres, premsa, ràdio...), així com en la pàgina web i tauler d'anuncis del seu centre.  
  
d) Programació anual de les activitats de formació del professorat, que hi inclourà, si és el cas, mesures que faciliten la formació de tot el professorat.  
e) La planificació de reunions dels òrgans de govern i de coordinació docent del conservatori.  
f) La memòria administrativa que hi inclourà el document d'organització del centre, l'estadística de principi de curs i la situació de les instal·lacions i de l'equipament.  
g) Els criteris per a la distribució de les aules, l'accés al material i el préstec o cessió d'instruments.  
h) El pla d'autoavaluació del conservatori i els resultats obtinguts.  
  
5. El personal d'administració i serveis, les associacions de mares i pares d'alumnat, així com el Consell de representant d'alumnat, podran realitzar suggeriments i aportacions que, si és el cas, seran incorporades a la programació general anual.  
6. En finalitzar el període lectiu establit en el calendari escolar, el claustre de professorat avaluarà el grau de compliment de la programació general anual. Les conclusions més rellevants seran arreplegades en una memòria final que es remetrà a la direcció territorial competent en matèria d'educació, per al seu estudi per part de la Inspecció d'Educació.  
Article 53. Gestió de documentació entre els centres que imparteixen ensenyaments professionals de música o de dansa  
En l'àmbit de la Comunitat Valenciana, s'utilitzarà el programari de gestió indicat per la conselleria competent en matèria d'Educació. La gestió del llibre de qualificacions només serà necessària quan es tracte d'alumnat que sol·licite un trasllat d'expedient a una altra comunitat autònoma, per al seu enviament al centre receptor, sempre que estiga contemplada la seua utilització.  
  
Article 54. Coordinació entre ensenyaments de règim general i ensenyaments professionals de música o dansa  
1. L'administració competent en educació establirà mecanismes de coordinació quant a les actuacions dels centres en què està matriculat l'alumnat dels ensenyaments professionals de música i dansa, amb l'objectiu que l'alumnat puga simultaniejar els ensenyaments de règim especial amb els de règim general, optimitzant el major rendiment acadèmic del seu temps lectiu.  
2. Els equips directius dels centres d'ensenyaments de règim general i dels conservatoris es coordinaran en el disseny horari lectiu, així com en les convocatòries de les sessions d'avaluació que afecten les assignatures o matèries sol·licitades per l'alumnat per poder ser convalidades, per a garantir l'optimització del temps lectiu i funcionament en ambdós ensenyaments.  
  
  
  
TÍTOL VI  
Avaluació i qualitat dels conservatoris  
  
CAPÍTOL ÚNIC  
Avaluació i qualitat dels conservatoris  
  
Article 55. Àmbit de l'avaluació dels conservatoris  
1. La conselleria competent en educació podrà establir programes sistèmics d'avaluació periòdica dels conservatoris, així com un marc teòric de l'esmentada avaluació, que inclourà els processos d'aprenentatge i resultats de l'alumnat, l'activitat del professorat, els processos educatius, la funció directiva i el funcionament dels conservatoris. De conformitat amb el que estableix la normativa vigent, l'avaluació dels conservatoris inclourà també una autoavaluació.  
  
2. L'avaluació realitzada per l'administració educativa haurà de tindre en compte les conclusions obtingudes en les anteriors avaluacions i els resultats de l'autoavaluació interna. L'avaluació s'efectuarà sobre els processos educatius i sobre els resultats obtinguts, tant quant a la institució (organització, gestió i funcionament), com al conjunt d'ensenyament i aprenentatge.  
3. Els equips directius i el professorat dels conservatoris col·laboraran amb la conselleria competent en educació en les avaluacions que es facen als seus conservatoris.  
4. La inspecció d'educació participarà en l'avaluació externa d'aquests centres en la mesura que es determine per l'òrgan directiu amb competències en avaluació.  
5. La conselleria competent en educació donarà a conéixer les conclusions de les avaluacions efectuades als conservatoris.  
  
Article 56. Autoavaluació dels conservatoris  
1. La conselleria competent en educació elaborarà un sistema que facilite als conservatoris la realització de l'autoavaluació d'aquest, a fi de proporcionar dades que contribuiran a orientar la presa de decisions, mitjançant un pla d'autoavaluació, i permetran una millor anàlisi dels factors que afecten l'adquisició de la competència en l'alumnat. L'esmentat pla formarà part de la programació general anual.   
2. Per a la realització del pla d'autoavaluació es crearà una comissió d'avaluació que estarà integrat, com a mínim, per l'equip directiu i per un representant de cada un dels diferents sectors de la comunitat educativa triats pel Consell Escolar d'entre els seus membres, d'acord amb el procediment que s'establisca en el projecte educatiu del conservatori.  
  
3. El Consell Escolar valorarà al final de cada curs el pla d'autoavaluació i, si és el cas, els resultats de l'avaluació realitzada per l'administració educativa. Les conclusions i propostes de millora de la dita valoració hauran d'incloure's en la memòria final del curs.  
  
4. La conselleria competent en educació farà públiques les conclusions generals derivades dels resultats de l'avaluació dels conservatoris.  
  
  
  
DISPOSICIONS ADDICIONALS  
  
Primera. Coordinació de la prova d'accés als estudis superiors  
1. La conselleria competent en educació superior garantirà l'adequació de la prova d'accés als estudis superiors de Música i Dansa al currículum dels ensenyaments professionals.  
Per això, entre altres aspectes, es determinaran els criteris a tindre en compte en la prova d'accés als estudis superiors, per tal de facilitar la preparació de l'esmentada prova.  
2. La conselleria competent en educació, per concretar els criteris esmentats al punt anterior, podrà constituir una comissió de coordinació, amb representants del professorat d'ensenyaments professionals, d'ensenyaments superiors i tècnics de la pròpia Administració educativa, que determine l'aplicació del que es preveu en l'apartat anterior.  
  
  
Segona. Horari general dels conservatoris  
1. Amb caràcter general, els conservatoris són centres educatius amb horari diürn i torn vespertí. Les corresponents direccions territorials amb competències en educació podran autoritzar, cada curs escolar i a proposta de la direcció del centre, una ampliació d'aquest horari general, sempre que quede justificada i acreditada documentalment aquesta necessitat.  
2. L'horari general del centre reflectirà totes les activitats d'aquest i s'acomodarà al millor aprofitament de les activitats docents i a les particularitats del centre. Aquest horari general transcorrerà entre l'obertura i el tancament de les instal·lacions durant el curs escolar, i haurà d'especificar:  
a) L'horari de funcionament en el qual estarà disponible per a la comunitat educativa cadascun dels serveis i de les instal·lacions del centre, dins i fora de la jornada escolar, i les condicions per a la seua utilització.  
b) La jornada de les activitats escolars lectives i de les activitats complementàries, així com els programes que conformen l'oferta educativa del centre, que es desenvoluparà de dilluns a divendres.  
c) L'horari disponible per a les activitats extraescolars.  
3. L'equip directiu, oït el claustre, elaborarà l'horari general del centre i el posarà a la disposició de la comunitat educativa.  
  
  
Tercera. Difusió i supervisió  
Les direccions dels conservatoris i la inspecció d'educació vetlaran pel compliment de tots els preceptes continguts en aquest decret i informaran sobre el contingut d'aquest als diferents membres de la comunitat educativa. En aquest sentit, es prestarà especial atenció a les programacions didàctiques, el compliment de l'horari del professorat i alumnat, així com la vigilància per les condicions òptimes dels espais on es desenvolupen les proves als ensenyaments de música i de dansa.  
  
Per a la dinamització i optimització en el seu ús, a proposta de la direcció del centre, les biblioteques dels conservatoris es consideraran aules especialitzades, per la qual cosa la inspecció supervisarà el seu correcte funcionament i utilització.  
  
Quarta. Requisits mínims dels centres  
A més de la normativa autonòmica i estatal respecte als requisits mínims dels centres que impartisquen ensenyaments artístics, els conservatoris han de disposar d'unes condicions arquitectòniques que possibiliten l'accés i circulació a l'alumnat amb diversitat funcional, d'acord amb el que disposa la legislació vigent.  
  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes aquelles disposicions del mateix rang o inferior que s'oposen al que estableix el present decret.  
  
  
DISPOSICIONS FINALS  
  
Primera. Aplicació normativa  
1. La conselleria competent en educació pot crear i suprimir seccions de conservatoris professionals mitjançant resolució, en els municipis on siga convenient per necessitats de planificació educativa. En aquest sentit, també podrà iniciar els tràmits per a la supressió d'una secció quan es presenten circumstàncies relacionades amb criteris territorials, poblacionals, culturals o d'impacte socioeconòmic fixats en la planificació, fluctuació en la demanda de places, revisió de les seues infraestructures, o creació d'un nou conservatori en la mateixa localitat.  
  
2. Els conservatoris professionals municipals i centres autoritzats s'atindran al que disposa el present decret en tot el que resulte d'aplicació conforme a la normativa vigent.  
3. Per a tot allò relatiu a l'organització i el funcionament dels conservatoris que no estiga previst en la present norma, serà aplicable, de forma subsidiària, allò que es dispose per als centres que imparteixen ensenyaments d'Educació Secundària, Batxillerat i Formació Professional.  
  
Segona. Habilitació  
Es faculta la persona titular de la conselleria competent en matèria d'educació per al desenvolupament del que disposa aquest decret.  
  
Tercera. Modificació del Decret 156/2007, de 21 de setembre, del Consell, pel qual s'estableix el currículum de les ensenyances professionals de dansa i es regula l'accés a aquestes ensenyances  
Es modifiquen els darrers dos paràgrafs de l'article 9 del Decret 156/2007, de 21 de setembre, del Consell, eliminant el darrer d'ells, i quedant amb la redacció següent:  
«Els exercicis de què consta la prova d'accés tindran caràcter eliminatori. La qualificació definitiva serà el resultat de la mitjana aritmètica de les quatre puntuacions. S'ajustaran a la qualificació numèrica de 0 a 10, amb un decimal com a màxim, i serà necessària la qualificació de cinc per a l'aprovat.»  
  
Quarta. Modificació del Decret 159/2007, de 21 de setembre, del Consell, que estableix el currículum de les ensenyances elementals de música i regula l'accés a aquestes ensenyances  
1. Es modifica l'annex II del Decret 159/2007, de 21 de setembre, del Consell amb la següent redacció:  
2. Es modifica l'annex III del Decret 159/2007, de 21 de setembre, del Consell, amb la següent redacció:  
  
«ANNEX III  
Relació numèrica professora/professor-alumna/alumne  
  
Llenguatge musical: 1/10  
Cor: Màxim 1/30  
Instrument: 1/1 (l'hora lectiva setmanal d'instrument es podrà atendre en dues sessions per setmana)  
Conjunt: En funció de les característiques de l'agrupació que es constituïsca. Màxim 1/30»  
  
  
Cinquena. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 8 de maig de 2020  
  
El president de la Generalitat,  
XIMO PUIG i FERRER  
  
El conseller d'Educació, Cultura i Esport,  
VICENT MARZÀ IBÁÑEZ


Còpia Permalink ELI